text:
ICT, KT ella kunningartøkni er tvørgangandi í Horizon 2020 og kann tað geva avbjóðingar, um man ikki júst veit, hvat leitað verður eftir.
Fyri at lætta um, er gjørd ein vegleiðing, sum gevur skjótt yvirlit yvir møguleikarnar í útboðunum fyri 2018-2020.
Leiðbeiningin kann takast niður her
NCP tænastan leiðbeinir og veitir ráð í umsóknartilgongdini. Altjóða NCP netverkið IDEAL-IST hevur gjørt faldara, sum vísir, hvat NCP umboðini kunnu hjálpa við.
Tak faldaran niður her
IDEAL-IST hevur amboðskassa á heimasíðuni við framløgum og frágreiðingum um møguleikar og umsóknartilgongdina. Vitja síðuna her
Ídnaðartøkni er stórt evni í Horizon 2020. Flestu útboðini liggja undir Key Enabling Technology KET.
ES kommissiónin hevur givið út bókling Re-finding industry - Defining Industry. Bóklingurin er gjørdur av serfrøðingum eftir áheitan frá Kommiserinum fyri gransking, vísindi og innovation, Carlos Moedas.
Bóklingurin kann takast niður her


c: text/html

text: Í dag er av sonnum franskur dagur í Havn og í Klaksvík. 83 ára gamla skonnartin Étoile liggur í Havn, har til ber at vitja umborð til klokkan 17. Tá eru tríggir tímar til bæði Havnar Bio og Atlantis Bio fara at vísa tað nýggjasta og fremsta av fronskum filmi, sum beint nú lýsir støðuna í Afrika. Filmsfelagið í Havn vísir Timbuktu, sum fer fram í Mali, og fekk sjey César-virðislønir, m.a. sum besti franski filmur í ár. Í Atlantis Bio í Klaksvík verður spildurnýggi franski filmurin við Charlotte Gainsbourg, Samba, sýndur. Hesin franski filmur er knýttur at Senegal. Báðir teir nýggju filmarnir, Samba og Timbuktu, eru á fronskum máli og fáa besta viðmæli frá bátsmanninum. Hin fyrri álvarsligur hin seinni stuttligur, sigur hann. Franski konsulin í Føroyum, Hanna Jensen, fer at introdusera Timbuktu í Havnar Bio í kvøld klokkan 20. Í morgin og komandi dagarnar ber aftur til at vitja umborða á søguligu skonnartini Étoile, sum við Bursatanga í Havn eisini flaggar við Lothringenkrossi, Croix de Lorraine. Vive la France!

robotstxt: allowed

filter: keep


text:
Orð og lag: MC-Hár
Hvat nú, sigur tú, og so hyggur tú at mær
eingin veit nú nær, tú ert hvar, men vit fylgjast við tær
eg vil ikki reypa, men tú minnur meg um meg
eg havi verið púra svakur líka síðan eg sá teg
eg livið bert fyri tær
og tí sum tú sær og alt var eg
Floyd’sa stóra garð og eg var alt
ver sum Dr. D eg kom í verð
eg sigi sum TjÈ og eg gav lív
”Lívið er eitt epli” nú ert tú her
Túsund bankar, tómir tankar Alt dettur útav eini dós
sjey sergentar uttan kantar alt dettur útí eina sós
hyggja eftir tær
men hjá mær er lagið
óforstaðið
hvør man hava stolið tað Smør
Hey tú, sigi eg, og eg byggi mær eitt lív
eingin var nú nærtakandi uttan tey trý sum vóru stív
eg havi leita eftir svarðinum, men eg finni bara teg
eg veit ikki um ta sigur meira um teg enn um meg
alt melur rundan um teg
hygg onkran annan veg og eg var alt
annars spýggi eg eg roykti vatn
eg sigi sum C-987B vatn roykti meg
”Eg elski eplamos” og LSD
og eg varð einki
Túsund bankar, tómir tankar Alt dettur útav eini dós
sjey sergentar uttan kantar alt dettur útí eina sós
hyggja eftir tær
men hjá mær er lagið
óforstaðið
hvør mann hava stolið tað Smør
(TjÈ, SBN, H. Spott/TjÈ, C-987B)


text:
Heilivágur og ferðsla
Tekur tú heilivág, ið er merktur við reyðum ávaringartríkanti, kann tað vera bæði vandamikið og ólógligt at koyra bil.
Hvat kanst/eigur tú at gera?
- Fært tú sterkan pínudoyvandi heilivág ella nerva- ella svøvnheilivág (benzodiazepinir), skalt tú ikki koyra bil. Læknin metir um hvussu leingi.
- Les altíð kunningarseðilin. Hann greiðir frá hjáárinum, og hvussu heilivágurin virkar saman við øðrum heilivági ella rúsdrekka.
- Gev gætur, hvussu tú reagerar upp á heilivágin. Kennir tú teg dølska/n ella ávirkaða/n, lat tá bilin standa.
- Blanda ongantíð rúsdrekka við heilivági, ið er vandamikil í ferðsluni. Bert eitt einstakt glas av øli ella víni økir munandi um doyvandi virknaðin.
- Stórur munur er á, hvussu hvør einstakur reagerar av heilivági. Eisini er stórur munur, hvussu leingi heilivágurin virkar. Onkur heilivágur er skjótur úr likaminum, meðan annar virkar í fleiri dagar. Doyvandi virknaðurin valdast um ta nøgd, tú brúkar og hevur ofta sterkast virknað í byrjanini av viðgerðini.
- Ivast tú, spyr læknan ella apotekið.
Heilivágur, sum er vandamikil í ferðsluni
Heilivágur, sum er vandamikil í ferðsluni, er ofta, men ikki altíð, merktur við einum reyðum ávaringartríkanti.
Heilivágur merktur við reyðum ávaringartríkanti
- Sissandi og angistdoyvandi nerva- ella soviheilivágur (benzodiazepinir)
- Koyri- og sjóverksheilivágur
- Heilivágur móti vamli og ovurviðkvæmi
- Ávís pínudoyvandi evni og hostiheilivvágur
- Ávís vøddalinnandi evni
- Evni móti epilepsi og migrenu
- Stimbrandi evni sum amfetamin
- Øll evni, sum innihalda meiri enn 10% av alkoholi
Heilivágur uttan reyðan ávaringartríkant, sum kortini kann vera vandamikil í ferðsluni
- Heilivágur móti tunglyndi ella ávísum sálarsjúkum
- Heilivágur móti hoyfepri, ovurviðkvæmi, sonevnd antihistamin


text:
Fyrra hálvár var áleið tað sama útgoldðið í lønum samanborðið við fyrra hálvár í fjør. Tað var meira útgoldið í fyrsta ársfjórðingi, men í seinna ársfjórðingi var ein minni afturgongd. Niðurstøðan er kortini tann, at tað er útgoldið góðar 8 mió. kr. meira í lønum higartil í ár, vøksturin er nærum ongin, bert 0,2%.
Hvussu er støðan í einstøku vinnugreinunum
Um hugt verður eftir teimum einstøku vinnugreinunum sæst at gongdin í lønargjaldignum hevur verði ymisk higartil í ár. Størsta framgongd er í fiskiskapi, har hýrurnar eru vaksnar góð 15%. Í hinum endanum er bygging, har minkingin er um 13%.
Eisini innan tænastuvinnurnar er stórur munur á vinnugreinunum. Tað er væl meira útgoldið í lønum innan sjóflutning, meðan vinnuligar tænastur eins og handil og umvæling hava eina afturgongd uppá meira enn 5%.
Restin er tær vinnugreinar sum hvør sær eru minni enn 3% av samlaðu lønargjaldingunum.
Fleiri og nágreiniligari tøl eru at síggja í hagtalsgrunninum


text:
Tilmæl vin, og fá ókeypis venjing afturfyri
Nú ber til at fáa ókeypis venjing við at tilmæla ein nýggjan lim.
Tú fær ein mánaða ókeypis venjing fyri hvønn nýggjan lim ið tú tilmælir – og onki mark er fyri hvussu nógva limir ein limur kann tilmæla.
Treytin er at nýggi limurin ikki hevur verið limur í venjingarstøðini seinasta hálva árið, og at viðkomandi teknar ein av “føstu” limaskapum okkara.
Eisini er krav av tann ið skal hava ókeypis mánaðin hevur “fastan” limaskap.
Tað er sera lætt at fáa sín ókeypis mánaða, einasta tit skulu gera er at nýggi limurin skrivar hvør limur hevur tilmælt seg í “kommentar” feltið tá limaskapurin verður keyptur á netinum.
Ókeypis mánaðin verður tá sjálvvirkandi lagdur inn á limaskapin hjá tí ið tilmælir.
Tað ber ikki til at koma afturumaftur um tilmælið ikki verður gjørt samstundis sum limaskapurin verður teknaður..
Tilboðið er galdandi allan februar mánaða.


text:
Skúlaárið, sum nú rennur út, var Skriva í sandin tann bókin, ið so nógv oftast varð lænt frá Námi sum flokssett. Sama var í fjør, sigur Nám í tíðindaskrivi í dag. Høvundur er Marjun Syderbø Kjelnæs (f. 1974), sum nú er í uppskoti at fáa virðisløn sum hin besta at skriva til børn og ung í øllum Norðurlondum.
Nú er próvtøka á skúlunum og lærarar hava latið Mentamálaráðnum pensumlistar, og sagt hvat verður givið upp til próvtøku. Sambært pensumlistum í lærugreinini føroyskum er Marjun Syderbø Kjelnæs aftur í ár millum mest lisnu rithøvundarnar. Í flestu førum er talan um stuttsøguringin Skriva í sandin (2010) og stuttsøguna Kópakonan (2001), sum eisini er í tekstsavninum LES 2 (2006).
Stuttsøguringurin Skriva í sandin er bókmentaverk í flestu pensumlistum í 10. flokki. Umframt at vera sera vælegnað sum bókmentaverk í undirvísingini, verða viðkomandi evni hjá unga lesaranum viðgjørd og lýst eitt vikuskifti í Havn. Greiningarhugtøk sum sjónarhorn, frásøgufólk, persóns- og umhvørvislýsingar eru sera sjónlig í tekstunum, so nógv er at arbeiða við innan skúlagátt, sigur Nám.
Ummælarar hava lagt dent á, at bókin er aktuell og løtt at lesa. Umframt at vera so væl skrivað, at hon kanska er hin besta í Norðurlondum, er høvundurin ikki bangin fyri at taka upp evni, sum vanliga verða tagd burtur. Marjun dugir væl at lýsa viðurskifti, sum ungfólk stríðast við og hugsa nógv um ta truplu tíð, tá ið einki er støðugt, men alt broytist bæði persónliga og samfelagsliga. Skriva í sandin, sum Bókadeild Føroya Lærarafelags gav út, var fyrsta upprunaføroyska ungdómsbókin í fimtan ár.


text:
Bygdasavnið Forni
Bygdasavnið Forni á Glyvrum varð sett á stovn í 1986. Á savninum er føst framsýning við gomlum lutum, umframt myndaframsýningar.
Nógv spennandi er at síggja frá gamlari tíð í bygdasavninum, m.a. er ein gamal handil settur upp í einum rúmi á loftinum.
Skipað verður javnan fyri áhugaverdum framsýningum í Forna.
Bygdasavnið Forni
Tel: 44 87 20
Upplatingartíðir í tíðarskeiðinum 1. juni - 1. november:
Mánadag kl. 16 - 18
Mikudag kl. 16 - 18
Leygardag kl 16 - 18
Annars er opið eftir avtalu
Í tíðarskeiðnum 1. november - 1. juni er einans opið eftir avtalu.
Leiðarar: Maria Jacobsen og Karin Kastalag


text:
Nær fáa vit lívsáskoðanarfrælsi í fólksins skúla?
Skrivað hevur: Høgni av Heiði
Tann ráðandi lívsáskoðanarpolitikkurin í Føroyum er í nógvar mátar ein leivd av einum gomlum maktpolitikki, sum kanska er best lýstur við teimum 400 ára gomlu bókstavunum RFP uppi á Rundatorni í Keypmannahavn: Regna firmat pietas. Frómleiki styrkir ríkini!
Sum so mangir aðrir valdsharrar, sóu Kristian fjórði og hinir donsku einavaldskongarnir, hvussu væl tann kristna uppalingin – serliga boðini um at vera lýðin móti tí av Gudi fyriskipaðu yvirvøldini (Róm.13) – kundi brúkast til at halga og varðveita teirra vald. Afturfyri sín stuðul til einavaldskongin, fingu teir luthersku bisparnir sín vilja: Tann evangelisk-lutherska kirkjan skuldi verða einasta loyvda kirkjan í ríkinum, og tann evangelisk-lutherska læran einasta loyvda lívsáskoðanin. Katolikkar, baptistar, gudloysingar og onnur vórðu bannað. Leingi livdi fólkið undir grummum harðræði og ófrælsi. Men so líðandi hevjaðu djarvir menn og djarvar kvinnur sína rødd. Humanistar funnust at harðskapinum, liberalistar funnust at ófrælsinum, vísindamenn funnust at býttleikanum. Fólk vildu hava møguleika at velja ímillum fleiri politiskar hugsjónir og lívsáskoðanir, eisini verðsligar og gudleysar. Og so við og við mistu kongur og kirkja sítt einavald. Vit fingu demokrati, og aðrar lívsáskoðanir vórðu loyvdar.
Tó var ærufryktin fyri kongi og kirkju so rótgrógvin í fólkinum, at kongur slapp at vera sitandi í sínum hásæti við teimum fjaðrunum, hann hevði eftir, og Tann evangelisk-lutherska kirkjan skuldi framvegis vera »fólksins kirkja« og stuðlast av statinum, og leingi ljóðaði lógin fyri fólkaskúlan í øllum ríkinum, at skúlin skuldi hjálpa til at geva næmingunum eina kristna uppaling og eina kristindómsundirvísing, sum var í samsvar við fólkakirkjunnar læru.
Danir hava síðani strikað tað, at skúlin skal geva næmingunum eina kristna uppaling, men í Føroyum er hetta galdandi enn í dag. Hetta er beint ímóti teimum demokratisku prinsippunum, sum tey ráðandi í Føroyum siga seg vera fyri.
HVAT ber demokrati við sær? Hvørji krøv setur tað til undirvísingina í tí almenna skúlanum, eitt nú í lívsáskoðan? Jú, undirvísingin skal vera objektiv, saklig, ópartísk og fjølbroytt. Tað merkir m.a., at skúlin skal ikki gera mismun og styðja nakra ávísa av teimum stríðandi áskoðanunum fram um aðrar, og ikki nýta sín myndugleika til at trýsta áskoðanir á tað uppvaksandi menniskjað. Skúlin skal í staðin kunna næmingarnar sakliga og breitt um allar viðkomandi lívsáskoðanir og ala teir upp til sjálvstøðuga hugsan og kritiska støðu, so at teir nú ella seinni í lívinum hava bestu amboð og møguleikar at ogna sær ta lívsáskoðan, teimum tykir best. Tann nýggjasta, føroyska fólkaskúlalógin fylgir hesum væl á leið. Í henni stendur, at skúlin skal vera almennur – tað vil siga: fyri øll, tað sama hvørja lívsáskoðan foreldrini og børnini hava. Hann skal »fremja, at næmingarnir nema sær kunnleika [o.a.], sum stuðla tí einstaka næminginum í fjølbroyttu, persónligu menningini« (I,§2.1).
Hetta verður sostatt eisini eitt kriterium fyri lærubøkurnar. Og skúlin skal bera so í bandi, at næmingarnir kunnu »venja síni evni til sjálvstøðuga meting, støðutakan og virkan« (I,§2.2). Og »undirvísing og gerandislív skúlans eiga at vera grundað á andsfrælsi, tollyndi, javnvirði og fólkaræði« (I,§2.3). Men so kemur tað, ið forkemur øllum teimum føgru orðunum: Sama lógin sigur, at skúlin skal »g e v a næmingunum eina kristna og siðalagsliga uppaling« (I,§2.3), og »undirvísingin í kristnikunnleika í fólkaskúlanum skal samsvara við fólkakirkjunnar evangelisk-luthersku læru« (II,§6). Og henda eintáttaða, partíska, átrúnaliga uppalingin og undirvísingin skal gevast øll kúlaárini á tamb (II,§5.2)! Tað er eyðsýnt, at hetta kann ikki sameinast við tey omanfyri nevndu demokratisku prinsippini, og virkar beint ímóti ætlanini (um tað veruliga var ætlanin) »at stuðla tí einstaka næminginum í fjølbroyttu, persónligu menningini« og at fáa í lag, at næmingarnir kunnu »venja síni evni til sjálvstøðuga meting, støðutakan«. Lógin hevur longu frammanundan gjørt av, at hvørja meting og støðu næmingurin skal koma til! Hetta hevur heldur einki petti við »andsfrælsi« at gera. Hetta er tað, vit við einum ljótum orði kallað indoktrinering.
Hon kemur týðuliga til sjóndar í øllum teimum mongu, manipulerandi skúlabókunum í kristindóms»kunnleika«, sum teir føroysku skúlamyndugleikarnir hava framleitt til undirvísingina. Í teimum verður til dømis heitt á allar næmingarnar um at biðja til Jesus. Er tað at virða trúar- og hugsanarfrælsið hjá næmingunum?
Tann danski filosoffurin Erik Elten skrivar í Filosofiske Studier, b.10, 1989: »Kravið um objektivitet er fyri langari tíð síðani viðurkent á tí politiska økinum, og eftir at tað modernaða demokratiið vann fram í Danmark, er tað sjálvsagt, at søga og samfelagslæra eru óheft av flokspolitikki . . . Vit ilskast av røttum, tá ið vit frætta um undirvísingarhættir, sum hava í kvittanum at binda skúlanæmingar til eina ávísa politiska støðu, og vit tala tá um grov brot á fríu og fjølbroyttu menning næminganna. Men hesir hættir eru ikki minni siðaliga burtur av leið, um teir verða nýttir á tí lívsáskoðanarliga økinum.«
PLURALISMAN (margfaldi) er komin til Føroyar, eisini tá ið talan er um lívsáskoðan: Her eru nógv sløg av kristnum, her eru muslimar, enntá buddistar. Onnur hava eina verðsliga, átrúnaleysa lívsáskoðan. Tey kalla seg ofta ateistar, agnostikarar, materialistar ella humanistar, og trúgva ikki upp á nakran gud. Ymiskar kanningar vísa, at 15 til 20 % (umleið ein milliard) av heimsins fólki trúgva ikki upp á nakran gud. Um fyrra aldarskiftið (1900) var mett, at einans 2 % av heimsins fólki trúðu ikki upp á nakran gud. So her er hend ein tann størsta broytingin í lívsáskoðan í okkara tíð, og hon hevur sett sín dám á gerandisdagin og mentanarlívið í nógvum londum, eisini í Føroyum. Eg veit ikki um nakra kanning fyri Føroyar, men meti, at eini 15 % av føroyingunum trúgva ikki upp á nakran gud (sjálvt um tey enn kunnu vera kirkjulimir). Í einum demokratii er tað sjálvsagt, at ein so stórur bólkur eisini verður virdur, hoyrdur og viðgjørdur í tí hóskandi lærugreinini í skúlanum.
Men av tí at tann vanligi, føroyski gudloysingurin er eitt friðarligt og lítillátað fólkaslag, sum sjáldan hevjar sína rødd, og av tí at tey gudiligu hjá okkum eru so ráðarík og missiónshugað, hevur tað uppvaksandi ættarliðið á hesum klettunum higartil ikki verið undirvíst hvørki í ateismu ella agnosticismu, materialismu ella naturalismu, tíansheldur verðsligari humanismu. Jú, kanska tey hoyra okkurt, um tey einaferð fara í studentaskúla og verða so heppin at fáa nakrar tímar í filosofi! (Satt at siga eru líkindini fyri at læra um islam, hinduismu og buddismu munandi betri, tó at hesar átrúnaligu lívsáskoðanir neyvan eiga meir enn 100 sálir í Føroyum.)
Í staðin (!) hava myndugleikarnir bjóðað børnum og foreldrum, sum ikki eru í fólkakirkjuni, at børnini kunnu sleppa undan at verða undirvíst í kristindómskunnleika í skúlanum. Men – sum Erik Elten eisini vísir á – barnanna lívsáskoðanarfrælsi hevði verið størri, um tey fingu eina objektiva undirvísing í teimum nógvu, ymisku lívsáskoðanunum, enn um tey verða tikin burturúr, av tí at børnunum í tí seinna førinum ofta vantar týðandi kunnleika um aðrar lívsáskoðanir – kunnleiki, ið hevur stóran týdning fyri barnins fullu menning og valmøguleikar. Og hann vísir á, at Svøríki, sum longu í 1962 tók við grundregluni um objektiva undirvísing í lívsáskoðan, hevur tikið undantøkuna av, av tí av undirvísingin í teimum ymisku lívsáskoðanunum í teimum svensku skúlunum er so objektiv, saklig, ópartísk og fjølbroytt, at undantøka er órímilig. Tað hevði heldur ikki verið rímiligt, um børnini sluppu undan at vera undirvíst í søgu, bara tí at foreldrini høvdu eina aðra fatan. Tað avgerandi er, at indoktrinering ikki fer fram. Men við at bjóða undantøku, viðganga myndugleikarnir, at her
fer indoktrinering fram.
Her kann vera hóskandi at vísa til orðini í Barnarættindakunngerðini hjá ST, at »í øllum gerningum, sum víðvíkja børnunum . . . skal í fyrsta lagi hugsast um, hvat ið best gagnar barninum« (§3.1). So kann spyrjast: Munnu myndugleikarnir veruliga hugsa um, hvat ið best gagnar barninum, tá ið teir áleggja skúlanum at geva barninum eina kristna uppaling í samsvar við ta evangelisk-luthersku læruna, væl vitandi um, at fimta hvørt barn kemur frá øðrum trúarsamkomum ella úr húsum, har tey ikki vilja dyrka nakran gud – við tí úrsliti, at barnið kanska verður tikið burtur úr tímunum? (Úr skúlanum, ið skuldi verða fyri øll!) Munnu teir hugsa um, hvussu stórur smeitur hetta kann vera fyri barnið?
Harafturat má tað kennast mongum lærara sum eitt ódámligt krav, at hann í síni undirvísing skal vera trúboðari fyri eina ávísa trúgv, sum hann kanska ikki hevur sjálvur. Kanska hann sjálvur hevur eina mótstríðandi trúgv. Tað man vera grundin til, at Miðflokkurin í síni stevnuskrá mælir til, at »bert trúgvandi eiga at kunna undirvísa í kristni«. Men sum henda lærugreinin er seymað saman, hevði verið rættari at mælt til, at bert trúgvandi í fólkakirkjuni kunnu undirvísa í hesi lærugreinini. Soleiðis var eisini fyri 36 árum síðani. Men øllum hesum trupulleikunum høvdu vit sloppið undan, um undirvísingin skuldi verið objektiv, og læraraútbúgvingin varð lagað eftir hesum.
Eg vil at enda heita á allar demokratiskt sinnaðar politikarar í Føroyum um at steðga hesum mismuni og hesi indoktrinering, og í staðin arbeiða fyri, at vit fáa veruligt andsfrælsi og lívsáskoðanarfrælsi í fólksins skúla. Latum okkum bjóða øllum viðkomandi lívsáskoðanum inn um skúlagátt. Og lærugreinin, har tær skulu koma til orðanna og viðgerast, kann hóskandi eita »Lívsáskoðan«.
Høgni av Heiði
Merki: frælsi, Høgni av Heiði, lesarabræv, lívsáskoðanarfrælsi, mannarættindi, miðlarák, sekularisering, skúlagongd, skúli, tolsemi, trúarfrælsi, útbúgving, verðsliggerðing


text:
Fólkatingið
Fólkatingið er tað lóggevandi tingið í Danmark. Frá 1849 til 1953 var fólkatingið eitt av tveimum kømrum í ríkisdegnum; hitt kamarið var landstingið. Síðan 1953 hevur fólkatingið havt eina eittkamarsskipan. Fólkatingið heldur til á Christiansborg í Keypmannahavn og hevur 179 fólkatingslimir, harav tveir limir eru úr Føroyum og tveir eru úr Grønlandi. Fólkatingslimirnir verða valdir í 19 valdømum í Danmark. Føroyar og Grønland velja sínar limir við egnum valum. Fólkatingslimirnir eru valdir fyri eitt fýraára tíðarskeið. Arbeiðið í fólkatinginum verður leitt av einum presidium, sum umframt fólkatingsformannin, ið verður valdur av fólkatinginum fyrst í skeiðnum, hevur upp til fýra varaformenn. Eftir eitt fólkatingsval skal ein ella fleiri flokkar skipa samgongu, og síðan verða nevndir valdar. Allir fólkatingslimir kunnu koma við lógaruppskotum, sum síðan verða viðgjørd lutvíst í fólkatingssalinum við fyrstu, aðru og triðju viðgerð, og lutvíst í nevndunum.
Sí eisini[rætta | rætta wikitekst]
Keldur[rætta | rætta wikitekst]


text:
Óli Mortensen svam seg í áðni til eitt fjórðapláss á Swim Open Stockholm 2017, við tíðini 8:13.52 í 800 metra frísvimjing. Hann varð egentliga nummar 3 í skjótasta riðli, men har var so ein í spakuligaru riðlunum í morgun sum hevði svomið enn skjótari enn tað.
Continue reading Óli 8:13.52 og nr 4 í 800 frí á Swim Open Stockholm 2017
Tey eru nú komin til fjórða og síðsta dag á Swim Open Stockholm 2017, har tað sum á Danish Open er eydnast føroyingum at koma í finalu allar dagar. Nú seinnapartin er tað Óli Mortensen úr Havnar Svimjifelag sum skal royna seg í skjótasta riðli í 800 metra frísvimjing, við 4. bestu tilmeldingartíð av øllum. Continue reading Óli millum skjótastu í 800 á Swim Open Stockholm 2017
Niels Nattestad svam seg í morgun til C-finalu í 400 blandað á Swim Open Stockholm 2017, við tíðini 4:51.87 sum er væl betri enn hansara persónliga met á 4:56.11 frá SuSvim-stevnu í mars mánaða.
Tey bæði Óli Mortensen og Vár E. Eidesgaard komu væl ígjøgnum fyrsta finaluumfar á Swim Open Stockholm 2017, nú bæði aftaná innleiðandi lógu til at fáa eitt 9. pláss. Continue reading Óli og Vár væl gjøgnum fyrstu finalur á Swim Open Stockholm 2017
Fyrstu innleiðandi riðlar vórðu avgreiddir á Swim Open Stockholm í dag, har Óli Mortensen megnaði at svimja seg í finalu í 400 metra frísvimjing. Støðið er tó týðiligvís væl hægri í Stokkhólmi nú, enn á Danish Open í farnu viku. Continue reading Óli í finalu á Swim Open Stockholm 2017


text:
Næmingar okkara í 1. og 2. flokkunum vóru mikudagin úti í Lítlagarði og gjørdu sær hvør sítt høvd av Grækarisi Grashøvdi. Tað er hann sjálvur, sum Ævintýraferðin syngur um. "Hann hevur ein hava á høvdinum..." Ein hugnaligur dagur við ógvuliga arbeiðssomum næmingum.
Nú standa nógvir Grækarisar í vindeygunum í skúlanum, tí fyri at grasið skal fara at vaksa á høvdinum, mugu teir hava nógv ljós og vatn. So teir verða javnan vatnaðir eisini.
Sangurin um Grækaris Grashøvd stendur í Hervør og Høgni-lesibókini til 1. flokk, og í henni er eisini ein uppskrift, sum vísir, hvussu vit kunnu gera okkara egna Grækaris Grashøvd.
Grasfræ og saguspønir verða koyrdar í ein neilonsokk, sum síðani verður prýddur og gjørdur til eitt andlit. Tá skallin við frænum í er vatnaður væl í eina tíð, fer gras at vaksa úr honum, soleiðis at vit ikki longur hava eitt skallut høvd, men eitt grashøvd.


text:
Tummas Jákup Thomsen og Kristian, ein sonur Ivar Olsen, vóru báðir seyðamenn í norðara parti á Skúvoy. Eitt várið var knappliga komin ein lendamorreyð ær í Høvdan. Hon gekk við døkkum træspjaldri.
Tá ið menn vóru á fjalli, eydnaðist tað ikki at fáa hesa fremmandu ær í rætt. Hvørki teir menn, ið røktu norðara part, ella teir, ið røktu sunnara part, vistu um henda seyðin.
Um heystið, tá ið menn fóru at taka veðurlomb, lá fremmanda ærin niðarlaga á høvdanum. Óðalsbóndi Jóhan Hentze, ið enn livir og var um 80 ára gamal, var millum teir, ið á fjalli vóru. Hann hevur sjálvur sagt mær frá hesum tilburði.
Tummas Jákup og Jóhan vóru á einum máli, at teir máttu royna at fáa ta fremmandu ærina við í rætt, so teir kundu síggja, hvør ið eiga mundi. -
Fremmandi seyðurín helt seg altíð aftarlaga í gonguni, og Jóhan var so nær henni, at hann, um hann vildi, kundi taka hana, tá ið teir vóru tætt hjá rættini. Men tá tonkti hann ikki um tað.
Tummas Jákup hevði sett sær í høvdið, at hann skuldi hava greiðu á, hvat tað mundi vera fyri ein fremmandur seyður, ið gekk í haganum, og hann fór tí beinanvegin inn í rættina og rætti hondina út fyri at taka ærina, Men í tí hann so gjørdi, var hon burtur og sást ongantíð aftur.
Allir fjallmenninir høvdu sæð seyðin, og allir vóru ivaleysir í, at hann var komin inn í rættina við hinum seyðinum.
Várið eftir vóru fleiri av bygdarmonnunum í Skúvoy niðri við lendingina og drógu bát niðan. Nakrir stóðu ovari og togaðu í línuna, sum var fest í barðholið á bátinum, meðan aðrir vóru staddir niðri við bátin og hildu honum á rættkjøli undir dráttinum.
Knappliga breyt ein stór havalda inn yvir bátin og teir menninar, ið hildu honum. Báturin holvdist. Og tá ið óløgið fór út aftur, tók tað við sær báðar seyðamenninar Tummas Jákup Thomsen og Kristian Olsen. Teir sóust ongantíð aftur.
Andreas Weihe: “Søga og søgn”, 1933


text:
Avvarðandi børn hava eisini tørv á umsorgan, kunning og stuðli
Talan er um kvalitativa kanning við 11 føroyskum luttakarum, sum eru 18 ár ella eldri, og tað er Kristianna Dam, námslektari á Sjúkrarøktarfrøðideildini, ið ger hana. Í kanningini verða teir spurdir um, hvussu teir uppliva og hava upplivað sína tilveru sum avvarðandi barn hjá foreldrum, rakt av álvarsamari sálarsjúku.
Eingin føroysk kanning
Ongin vísindalig kanning er gjørd um, hvussu føroysk børn uppliva at vera avvarðandi hjá foreldrum við álvarsamari, varðandi sálarsjúku. Kristianna hevur tó frammanundan – saman við Elisabeth O.C. Hall frá Aarhus Universiteti – gjørt eina bókmentarannsókn og gjøgnumgingið 22 vísindaligar kanningar úr 10 ymiskum londum.
Úrslitið av teirri gjøgnumgongdini vísir, at børn hjá foreldum, ið eru rakt av álvarsamari varðandi, sálarsjúku, eru ein viðbrekin málbólkur, ið m.a. hevur tørv á umsorgan, stuðli og kunning um sálarsjúku. Fáa tey ikki tað, so kann tað elva til fysiskar, sálarligar og sosialar trupulleikar í barndóminum og í vaksnamannalívinum.
Kanningin skal veita vitan til kliniska praksis
Hóast hetta, so eru børn hjá foreldrum við sálarsjúku lágt raðfest og nærum ósjónlig innanfyri føroyska heilsuverkið og í samfelagnum sum heild. Endamálið við kanningini hjá Kristionnu er at varpa ljós á og at veita granskingargrundaða vitan um tilveruna hjá avvarðandi børnum í Føroyum – vitan sum kann nýtast í kliniskari praksis til málbólkin í Føroyum og internationalt.
Nýggja kanningin, ið verður liðug á vári 2017, verður fíggjað av Sjúkrakassagrunninum.
Úrslitini av undankanningini eru almannakunngjørd fyrr í ár Scandinavian Journal of Caring Science. Greinin ber heitið “Navigating in an unpredictable daily life: a metasynthesis on children's experiences living with a parent with severe mental illness”, og samandráttur á enskum kann lesast her.


text:
Jens Hákun Leo
27.12.2016 - 19:04
Mentan > Uttanlands > Annað
Carrie Fisher, betur kend sum Princess Leia úr Star Wars, andaðist í morgun kl. 8.55, lokala tíð í Los Angeles, 60 ára gomul.
Hetta upplýsir eitt talsfólk hjá dóttur hennara, sambært fleiri tíðindastovum.
Carrie Fisher fekk ein hjartasteðg tollaksmessudag umborð á einum flogfari, sum var á veg til Los Angeles úr London.
Hetta hendi 15 minuttir fyri, at flogfarið skuldi lenda í Los Angeles, og so skjótt flogfarið lendi, varð Carrie Fisher koyrd á UCLA Medical Center og løgd í respirator.
Nú fýra dagar seinri hevur hon givið skarvin yvir á síðsta sinni.
Carrie Fisher hevur spælt í einari røð av filmum upp ígjøgnum árini, umframt at hon eisini hevur spælt í fleiri sjónvarpsrøðum. Hon gjørdist tó heimskend sum Princess Leia í teimum trimum upprunaligu Star Wars filmunum og var eisini við í Star Wars: The Force Awakens, sum kom út í fjør, og sum er tann fyrsti filmurin í einari nýggjari Star Wars-trilogi.
Og sjálvt um hon nú er deyð, verður hon – eftir ætlan - við í tí næsta Star Wars filminum, sum kemur út næsta ár, í og við at upptøkurnar til tann filmin longu eru gjørdar.
Carrie Fisher hevur upp ígjøgnum árini havt trupulleikar við rúsevnismisnýtslu og sinnisligari sjúku. Hetta er eisini nakað, hon hevur viðurkent og barst ímóti, og fyrr í ár fekk hon heiðurslønina ”Annual Outstanding Lifetime Achievement Award in Cultural Humanism” frá Harvard College fyri hennara aktivismu og opinleika viðvíkjandi tí at tosa um sinnisligar sjúkur, um tað at vera bundin í heila tikið og um agnostisismu. Harvard College segði tá, at Carrie Fisher hevði flutt tann almenna diskursin viðvíkjandi hesum evnum á ein kreativan og empatiskan hátt.
Grein uppdaterað: 18.54 - 28.12.2016


text:
Námsfrøðiliga Ráðgevingin
Børn við serligum tørvi
Námsfrøðisliga Ráðgevingin heldur til í bygningin hjá Nema við Stangaveg 53.
Námsfrøðiliga Ráðgevingin hjá Klaksvíkar kommunu er eitt fyribyrgjandi tiltak og eitt tilboð til foreldur og stovnar, sum eru fevndir av dagstovnalógini.
Námsfrøðiliga Ráðgevingin tekur støði í § 5 í dagstovnalógini, og stovnar kunnu fáa ráðgeving í mun til eitt einstakt barn, ein barnabólk ella fakliga innihaldið í arbeiðnum.
Endamálið er at tryggja, at øll børn hava eitt gott og mennandi tilboð.
Ráðgevingin tekur støði í vitanini um:
- At børn hava tørv á góðum relatiónum fyri at menna seg optimalt
- Støði verður tikið í førleikunum og styrkjunum hjá barninum
- At styrkja tey vaksnu, sum eru um børnini
- At foreldrasamstarvið er ein týðandi liður í tí ráðgevandi arbeiðinum
Starvsfólkini á NR síggjast her, og umsóknarskjal til námsfrøðiliga ráðgeving er at finna í sjálvgreiðsluni.
Í teimum førum, har tørvur er á neyvari kanningum, kann barnið tilmeldast Sernám.
Kunna teg nærri um tænasturnar og starvsfólk hjá Sernám her.


text:
So er summarfrí. Frí frá atlas og arbeiði. Fram til dagin í dag er arbeiðsheimurin savnaður á pappíri, og liggur nú opin fyri øllum ókomnum villum og døgum, sum standa fyri framman. Tað er so púra vist og satt. Men redaktionelt er endamálið altíð at minka um flestu teirra, villurnar altso. Nú er so tilfarið savnað og dagført. Og dagført merkir à jour, at føra til dags, sum eisini merkir, at í morgin er tað ikki longur dagført. Fleiri dagar ganga, longur fer alt av leið. Og tí hava vit lukkutíð evstamark, deadline. Meðan mín góði samstarvsfelagi, Pól Jespersen, tók myndina omanfyri, so kom eg í tankar um Erlend Patursson, sum einaferð segði, at besti samstarvsfelagi á skrivstovuni oftast var skrellispannin. Og soleiðis sá hon út í dag. Fylt av verðini, burturkastaðari verð.
Inni í Glasstovuni hjálpti Jógvan at leggja øll ørkini í verðini í rætta røð. Og sum sæst á niðaru myndini er øll verðin púra blonk og hvít á baksíðuni. Óskrivað bløð, øll somul.
Nú er so seinasti arbeiðsdagur á skrivstovuni lokin á hesum sinni, og summarfrítíðin stendur fyri durum. Í ár er Italia farleiðin, og mest sum tað besta av tí mesta, sum italskt er, italianissimo, fer í nakrar dagar at verða gerandiskjarnin. Buon Viaggio!


text:
Netbankin sum app
Hvønn kann eg ringja til fyri at fáa vegleiðing til Netbankan sum app?
Tú ert altíð vælkomin at ringja til Kundatænastuna á telefon 330 330 fyri at fáa hjálp til Netbankan á smarttelefonini. Um tær tørvar hjálp til uppseting av tíni fartelefon, ring so til tín televeitara.
Hvussu fái eg netbankan á fartelefonina?
Tú skalt harafturat taka niður eina ókeypis BankNordik Netbanka app. Leita eftir netbanki í Apples App Store ella Google Play. Vel appina við føroyska flagginum ovast í høgra horni.
Kann Netbankin sum app nýtast á tráðleysum neti/WiFi?
Ja, tú kanst innrita í Netbankan sum app og brúka funkurnar á tráðleysum neti og WiFi.
Kann eg broyta loyniorð og brúkaranavn?
Hvat skal eg gera um eg havi gloymt mítt brúkaranavn?
Hvat skal eg gera, um eg havi gloymt loyniorðið?
Hvussu innriti eg í Netbankan sum app?
Hvussu innriti eg í Netbankan sum app við fingramerki?
Eg havi fingið nýtt telefonnr. Hvussu broyti eg hetta, soleiðis at eg fái sms loynitølini frá Netbankaum sum app á røttu telefonina?
Hvat slag av telefon skal eg hava fyri at kunna innrita í Netbankan sum app?
Ber til at nýta Netbankan sum app á iPad og Android Tablet?
Ja, Netbankin sum app kann nýtast á bæði iPad og Android Tablet. Tá tú gert flytingar, skalt tú hava í huga, at váttanin kemur á ta fartelefonina, ið er skrásett í sambandi við Netbankan sum app.
Hvør kann fáa Netbankan sum app?
Netbankin sum app er ætlaður privatkundum, og neyðugt er, at tú hevur eina netbankaavtalu við BankNordik frammanundan, um tú vilt nýta allar funkurnar í Netbankanum sum app.
Hvat kostar Netbankin sum app?
Netbankin sum app er ókeypis at heinta og í flestu førum at nýta. Kostnaður verður tó tikin fyri tær tænastur, sum annars eisini kosta í Netbankanum. Ver varug/ur við, at tú rindar fyri internetsambandið, um tú ikki ert á WiFi. Telefeløgini kunnu upplýsa um kostnað í hesum sambandi.
Er tað trygt at brúka Netbankan sum app?
Ja. Netbankin sum app er trygdargóðkendur hjá eini uttanhýsis trygdarfyritøku og hevur fingið hægstu ummæli fyri trygd.


text:
Eg giti, at hesi bæði, Hallur Joensen og Kristina Bærendsen, verða nýggju føroysku sangstjørnurnar úti í heimi. Tað eri eg sannførdur um eftir stórbæra konsert í Norðurlandahúsinum leygarkvøldið, har nakrir av bestu tónleikarum úr Nashville spældu undir, meðan tey bæði loystu sangaran Randy Moore av eina løtu.
Tað var Jákup Zachariasen, ið bjóðaði til konsertina, nú allar hesar góðu kreftir kortini vóru í býnum, í sambandi við at frálandaskipið Tórsborg hjá Supply Service var komið á Havnina fyrr um dagin. Í so máta hevur Supply Service skapt nýggja siðvenju, tá skip koma í flotan.
Umframt Randy Moore vóru tónleikararnir teir somu, sum høvdu skeið í Sjónleikarhúsinum og konsert í ítróttarhøllini á Hálsi í Havn í august 2009. Bara Bryan Sutton, annar í røðini frá vinstru, var ikki við hesaferð. Á myndini eru teir frá vinstru David Hungate, Paul Franklin, Brent Mason, Paul Leim og John Hobbs, sum situr fremst fyri. Myndin er tikin aftanfyri pallin í Sjónleikarhúsinum í 2009.
Leygarkvøldið hildu øll ondini í Norðurlandahúsinum, tá kunngjørt varð at Lena Andersen og Niklas Johannessen høvdu umsett kenslulødda sangin hjá Steintóri Rasmussen Um tú hevur tað sum eg á fløguni hjá Halli Joensen Enn Stendur Hurð Mín Opin.
Á enskum er heitið blivið til Tonight I’m Coming Home og hann ber, bæði innihaldsliga og ikki minst í stíllegu. Tað er altíð ein spennitroyggja at verða settur í bás. Og tey, sum hava eina einoygda hugsan um country, burdu verið í Norðurlandahúsinum leygarkvøldið. Millum fyrstu sangir hjá The A-Team, ella The Dream Team, úr Nashville, var Working Man’s Blues hjá Merle Haggard, einum tí mest eyðkenda countrysangara, sum til er. Men leygarkvøldið var hesin sangur alt annað enn country. Hann var blues, rock og eitt vet av jazzi og honky tonk eisini. Minst country, vil eg siga. Ein góð konsertbyrjan, sum kom í hæddina, tá Hallur og Kristina komu á pallin og sungu føroyska sangin í feskari týðing á enskum. Kristina djúpt og Hallur sveimandi høgt, bæði tvey við sannførandi styrki. Ein sangur, sum í stíllegu er nærri evropeiskari grand prix hevd, enn country úr Nashvilletúni. Jákup Zachariasen eigur lagið, sum eg vænti og vóni fer at verða spælt úti í heimi. Niðanfyri er hann avmyndaður í Hoyvík saman við Halli og Paul Leim, sum spælir trummur.


text:
Í kappingini fyri 4. flokk og yngri luttóku 6 lið og tá avtornaði vunnu unglingarnir úr Havnini sannførandi við 2½ stigi fremri enn Kollafjørður, sum við betur dystarstigum hálaðu seg framum Klaksvíkingar. Líkt er til eina spennandi kappingin ímillum júst hesi 3 liðini komandi tvær kappingarnar.
Hugaligt er tað, at Viðareiði luttekur í talvkapping á fyrsta sinni !
Havnin (17 stig), Kollafjørður (14½), Klaksvík (14½), Sandavágur (6½), Viðareiði (5), Havnin 2 (2½).
Gullliðið úr Havnini var mannað við: Gilli í Hoyvík, Leif R. Fjallheim, Eli W. Finnsson, Áron R. Fjallheim.
Í kappingini fyri 5. flokk og eldri luttóku somuleiðis 6 lið og vann Havnin gullið við 16½ av 20 møguligum, 1½ stig fremri enn Sandavágur, sum gjørdist nr. 2, 2 stig frammanfyri Klaksvíkingar, sum vunnu bronsuna. Unglingar úr Havn hava vunnið kappingina hjá teim eldru undanfarnu 3 árini og sýnast aftur í ár, at verða væl við í kappingini í oddinum.
Havnin (16½), Sandavágur (15), Klaksvík (13), Kollafjørður 1 (10), Kollafjørður 2 (5), Kollafjørður 3 (2½).
Havnarliðið var mannað við: Johan Hentze, Rúna Tindskarð Jacobsen, Heiðriki Tindskarð Jacobsen og Sáru Traber Olsen.
Spenningurin var sera stórur í yngra bólkinum ímillum Klaksvík og Kollafjørð, hvør lá omaná í kappingini um silvurkrúnurnar. Janus og Hanna telvdu spennandi orrustu. Kollfirðingar struku við sigrinum, uppá dystarstig.
Eftir at seinna innleiðandi kappingin er telvað í Kollafirði Dýra biðidag, verður bólkarnir býttir í 2, soleiðis at telvað verða 4 kappingar í Finaluni, sum verður í mai mánað.
(myndir: Dávur Jacobsen)


text:
Orð og lag: Ókendur
Týtt úr enskum: Zacharias Zachariassen
Upprunaheiti: Oh, get ready! Evening shadows fall
1. Tá ið Ábraham á sinni sendi tænaran avstað,
tí hann visti, at skjótt endað var hans lív.
Við kamelum sínum lýðin Eliezer fór tann dag
langa leið at finna Ísaki eitt vív.
Niðurlag: „Ver til reiðar, sál, ver endurfødd!“
Hoyrir tú ei Eliezers rødd!
„Brátt Lambsins stóra brúdleyp byrja skal í gleði, gleim,
tá á kvøldi ferðafylgið kemur heim!“
2. Tá ið komið var at kvøldi við ein eysturlendskan brunn,
Eliezer tók kamelafylgi sítt
og til Ísak eina brúður – millum eik og tornarunn –
fann hann, tá Rebekka gav sítt ja-orð blítt.
3. So tók tænarin Rebekku – prýdd við skart og silvurlín –
heim til Ábrahams og Ísaks lyftisland.
Og tey elskaðu hvørt annað – Ísak hana tók til sín,
og tey eydnusæl har knýttu hjúnaband.
4. Eins og tænarin hjá Ábrahami, Andin sendur er
út at finna eina brúður til Guds Son,
tí í Himli stendur bústaður til brúður hans í gerð,
allan kærleik hans og dýrd har eigur hon.
5. Vit frá fedrahúsi fóru, søgdu heiminum farvæl,
og nú ferðast vit til dýrdarinnar stað.
Og skjótt brúðgómur og brúður andlit har til andlits sæl
njóta dýrdina hin ævilanga dag.


text:
- Tíðindi, mentan og ítróttur
Skattalætta til øll í staðin fyri serskipanir
Við at strika serskipanir og frádráttir, millum annað sjómannafrádráttin, fáast góðar 90 milliónir krónur at lata í skattalætta.
Landið fær 53 mió. krónur, og kommunurnar fáa 40 mió. krónur, sum kunnu brúkast til at lækka skattin á lønum.
Tað sigur Skattanevndin, sum mæir til at strika frádráttin hjá teimum, sum arbeiða uttanlands.
Tann frádrátturin er 30% av inntøkuni upp til 400.000 kr.
Skattanevndin mælir eisini til at strika sjómannafrádráttin, sum er 14% av hýruni upp til 470.000.
Og mælt verður til at strika samdøgursfrádráttin hjá teimum, sum arbeiða uttanlands.
Samdøgursfrádrátturin er 300 kr.
Sí eisini


text:
Steven Seagal
Steven Seagal (f. 10. apríl 1952 í Lansing, Michigan) er ein amerikanskur skuespælari. Hann er kendur frá 80unum og 90unum fyri filmar sum Nico, Hard to Kill og Under Siege. Men síðan 2002 eru allir filmar við honum farnir beinleiðis út á DVD. Seagal hevur eisini roynt seg sum bluesgittarleikara, men hetta eydnaðist honum ikki væl. Eisini hevur hann arbeitt eitt sindur sum politistur í heimstaði sínum New Orleans, Louisiana.
Av ókendari orsøk segði Seagal nei til at vera við í The Expendables, ið var ein filmsverkætlan, ið hevði til endamáls at sameina eina rúgvu av kendum actionleikarum frá 80unum, so sum Sylvester Stallone, Dolph Lundgren, Mickey Rourke, Arnold Schwarzenegger og Bruce Willis.


text:
Kristian Osvald Viderø var føddur í Skálavík í 1906. Sum ungur fór hann til skips, seinni fór hann til Danmarkar á studentaskúla, haðani tann tók prógv í 1930. Í 1941 tók hann gudfrøðiprógv á lærda háskúlanum í Keypmannahavn. Hann starvaðist sum prestur í ymsum prestagjøldum í Føroyum. Eftir deyða Jákup Dahls varð litið Viderø til at halda fram við bíbliutýðingini, sum varð liðug í 1961.
Bæði í lestrartíðini og seinni í lívinum ferðaðist Viderø víða um. Hann var í øllum Evropa (úr Norðurnoregi til Volga og Balkan), í Miðeystri, í Norður-Afrika og í Asia. Frá sínum mongu ferðum fortaldi hann og skrivaði ferðafrásagnir, sum seinni komu út í bókum. Meginparturin av tí, ið Viderø skrivaði, kom út eftir deyða hansara – bæði verk við endurminningum og siðsøguligum frásøgnum eins og føgrum skaldskapi í ymiskum líki.
Í 1985 varð hann heiðraður við M. A. Jacobsens bókmentavirðisløn.
Hann er føddur í Skálavík 27/5-1906. Aftan á barnaskúlagongd í heimbygdini tók hann lut í bygdagerandisdegnum og var til skips, til hann fór til Danmarkar á studentaskúla, har hann tók prógv í 1931. Hann fór so undir lestur við lærda háskúlan í Keypmannahavn og leyk gudfrøðisprógví 1941.
Aftan á 2. heimsbardaga kom hann heim aftur til Føroya og gjørdist prestur í Norðurstreymoyar prestagjaldi við sæti í Hvalvík 1947-52. Tíðarskeiðið 1953-65 var hann prestur í Suðurstreymoy, 1965-68 í Norðuroya eystara prestagjaldi við sæti á Viðareiði, og frá 1968, til hann vegna aldur legði frá sær í 1976, var hann prestur í Suðuroyar norðara prestagjaldi við sæti í Leirum í Hvalba.
Aftan á Hvalvíkarárini fór hann langferð til heilaga landið og gav heimafturkomin út hugvekjandi ferðafrásøgnina »Ferð mín til Jorsala«, 1957. Umframt hevur hann greitt úr hondum stórt týðingarverk úr frummálunum t.d. 88 ørindi av Ilionskvæði, sum gloppin vóru burturúr í týðing J. H. O. Djurhuusar (sí útg. 1967 s. 478) og alt Gamla Testamentið, 1961.
Úr: Árni Dahl: Bókmentasøga I-III. Fannir. 1980-83. (GG.Dagført í 1983).


text:
Ragnheiður Gestsdóttir er íslendskur rithøvundur og myndprýðari, fødd í Hafnafirði í 1953.
Longu 19 ára gomul tók hon læraraprógv. Síðani las hon bókmentafrøði við lærda háskúlan í Reykjavík og listasøgu í Århus.
Afturkomin til Reykjavíkar fór hon aftur at lesa bókmentafrøði og varð spakuliga drigin inn í arbeiðið at myndprýða og skriva.
Hon hevur eisini arbeitt sum lærari og skúlabókavørður og verið ritstjóri á forlagi, sum gevur út undirvísingartilfar til grundskúlan.
Hon hevur skrivað og myndprýtt fleiri enn tjúgu bøkur og hevur fingið nógvar heiðurslønir í heimlandi sínum.
Í samband við at Bókadeild Føroya Lærarafelags fylti 50 ár í 2006, var Ragnheiður Gestsdóttir í Føroyum og vitjaði.
Útgávur:
2006 Leikur í talvi
2007 Svørðberin
Umrøða:
Norðurlendska barnabókavirðislønin
Heiður:
2000 Íslendska barnabókavirðislønin fyri Leikur í talvi.
2005 Norðurlendska barnabókavirðislønin fyri Svørðberin
2005 IBBY - virðisløn fyri rithøvundaverk sítt.


text:
Hesin fjepparin sæst til allar dystir hjá NSÍ, aloftast við einum myndatóli. Hann er spentur og stuðlandi sum fáur. Fjepparin hesu ferð er Kjartan Jacobsen.
-Navn og aldur?
Kjartan Jacobsen, 31 ár.
-Hevur tú fast pláss, tá tú ert til dyst við Løkin, og um so hvar?
Eg siti sum oftast beint uppi yvir trummunum tætt við gulu kiosk.
-Spældi tú sjálvur, og hvar á vøllinum?
Eg plagdi at spæla í álopinum, tá eg var yngri. Seinni havi eg spælt á øllum plássum, enn tá staði í mál.
-Hvussu kom áhugin fyri fótbólti?
Áhugin til fótbólt byrjaði tíðliga. Í fólkaskúlanum sparkaðu vit nógv bólt. Tað helt á fram, tá man fór at venja í NSÍ. Stórsta grundin til, at eg havi haft so stóran áhuga fyri fótbólti, er tí at eg havi fleri systkinabørn, sum hava spælt við á fremsta liðnum hjá NSÍ. Tá eg byrjaði at fylgja við, tá vóru tað Kári og Mortan Hansen, seinni komu Betuel og Karstin Hansen og so ikki at gloyma Bill McLoud Jacobsen sum er venjari hjá AB. Og systkinabarnið Petur Meinhard Magnussen er málmaður hjá 07 Vestur. Per Langgaard er komin í familjuna – hann kláraði seg væl seinasta dyst. Beiggi mín, Petur Meinhard, sparkaði nógv, tá hann var yngri, og havi eg hoyrt, at hann var góður. At enda fari eg at nevna Ingvar Hansen, sum eisini er komin í familjuna. Hann er dugnaligur fótbóltsspælari. Við eini familju, har fótbóltur fyllir so nógv, so hevur prátið fyri tað mesta verið um fótbólt, tá vit hava verið samlaði á Skipanesi.
-Yndisleikari hjá NSÍ nú og/ella fyrr?
Yndlingsleikari hjá mær fyrr er Christian Høgni Jacobsen. Av teimum, sum er nú, dámar mær sera væl Jónhard Frederiksberg.
-Størsta løtan sum NSÍ-fjeppari?
Stórsta løtan var uttan iva, tá NSÍ blivu meistarar í 2007. Nú sjey ár eru liðin, hevði verið stuttligt, um teir høvdu blivið føroyameistarar aftur.
-Størsta styrkin hjá NSÍ?
Størsta styrkin hjá NSÍ er, tá teir spæla álops fótbólt.
-Í morgin møta vit Skála á Skála. Hvussu vildi tú lýst Skála sum mótstøðulið?
Skála vóru øgiligir í 2005 og 2006, tá teir spældu góðan álopsfóbólt. Bogi Gregersen og Jónhard Fredriksberg stuðlaðu væl hvørjum øðrum í álopinum.
-Hvat væntar tú, úrslitið verður í morgin?
Eg rokni við, at tað verður sama útgangstøði sunnudagin. Hetta er næsta grannauppgerðin, so her skal einki takast fyrivgivið. Eg tippi ein 3-0 sigur – Klæmint tvey og Árni eitt.
Annars vænti eg, at Meinhard Egilsson Olsen verður næsta stjørnuskotið hjá okkum.


text:
Sjónvarps innstillan:
Um tú hevur eitt eldi sjónvarp, ber til at keypa ein slíka "boks" at seta til sjónvarpið, so allar tær digitalu kanalirnar síggjast. Radiohandilin Opus hevur royndarkoyrt nakrar "boksir", og er komnir fram til eina sera vælvirkandi fyri uml. kr. 900,-. Opus hevur tlf. 779999. Boksin kann sjálvandi keypast aðrastaðni, men neyðugt er at tryggja sær, at hon hevur DVB-C móttakara við MPEG-4 tøkni. Við eini slíkari boks fáa tit eina avbera góða mynd. Um sjónvarpið er gott, og ætlanin ikki er at skifta tað út, er hettar ein bíligur háttur at móttaka allar sjónvarpskanalirnar á netinum.
Soleiðis leitar tú tær digitalu rásirnar fram á sjónvarpið:
Automatisk leiting:
Fylg brúkaravegleiðingini, sum fylgdi við flatskýggjanum ella DVB-C boksini.
Viðmerkingar: Minst altíð til at velja antennusamband "Kabel", tí signalið tú móttekur kemur gjøgnum kápil.
Onkur sløg av flatskýggjum hava tann eginleika, at bert nakrar fáar rásir koma fram, tá leitað verður. Um tú velur "Fullskalasøgning" ístaðin fyri "Hurtigsøgning", kann hettar loysa trupuleikan. (t.d. nøkur sløg av Sony ella Philips).Um bert fáar rásir koma fram tá tú leitar, vel so hin leitiháttin.
Flestu sjónvørp kunna finna allar rásir við "automatiskari" leiting. Um hettar ikki ber til, kann leitast manuelt.
Manuel leiting:
Neyðugt er í høvuðsmenu´ini at seta leitingina til Antenna: Cable og møguliga velja bæði analoga og digitala leiting.
Manuell leiting at fáa sjónvarpsrásirnar inn. Td. við Samsung sjónvarp - Uppseting av digitalum rásum
Punkt 2 skal endurtakast um fleiri frekvensir eru. – Og sum sæst niðanfyri, so er neyðugt at gera hetta fyri hvønn einstakan frekvens
DVB-C Frekvensir
Frekvensirnir eru ymskir og vístir niðanfyri.
Symbol Rate talið er 6875 og
Modulatiónin er 256 Quam.
Frekvensirnir eru:
306000 - hettar tann einasti, har quam skal setast á 128 Quam
314000
538000
546000
554000
562000
570000
578000
594000 - Kanal 4 HD
586000
602000
610000
618000
626000
634000
642000
666000
Digitalu sjónvarpskanalirnar
Frekvensir: 314000 Canal + (koda. Ein má sjálvur hava Canal+ hald)
Modulatión (QAM): 128
Symbol Rate: 6125


text:
Grein úr Eftirskúlin nr. 10.
Samfelagið uppalir og lærir okkum at vera strongd, at vera ónøgd og elur fram mistreysti
Tá samfelagið flytur sjóneykuna yvir á botnlinjuna, hvørt vit eydnast ella ikki í lívinum - og tá skipanir, dagstovnar, skúlar og annað flyta sítt virksemi yvir í at hugsa effektivitet í mun til pengarnar, heldur enn hvat einstaka barnið fær burturúr, tá fara vit at skapa okkum nakrar størri samfelagsligar trupulleikar.
Hvat meini eg við? Jú, vit eru eftirhondini uppfløskað við, at alt skal vera effektivt, og øll skulu fáa sum mest burturúr fyri minst møguligt stríð ella bara fyri minst. Hugtakið eitur á enskum “New Public Managment”. Tað almenna skal renna skjótari, megna meira og altíð fyri minni.
Tað tykist ofta, sum tað verður gloymt, at tað almenna eisini er skúlin, vøggustovan, barnagarðurin og aðrir stovnar, sum taka sær av menniskjum, ið einamest hava tørv á, at fólk hava tíð til tey, og serliga her kann tað, at starvsfólk skulu renna skjótari, hava vandamiklar avleiðingar.
Vit hoyra um, hvussu okkara útbúgvingarskipanir skulu vera kappingarførar við umheimin, hvussu vit sum einstaklingar skulu vera kappingarfør - tí skal samfelagið tryggja, at øll fáa sum mest burturúr, helst so skjótt sum yvirhøvur gjørligt.
Kanningar vera lagdar fram, har inntøkurnar hjá javnaldrum verða samanbornar í mun til útbúgvingargongd, sum um inntøkan var skilabesta amboð at staðfesta, hvørt skipanir eru skilagóðar ella ikki - og kanska hevur hetta eisini ein ávísan týdning.
Útbúgvingarstøð og -lond vera uppgjørd við “rankinglistum”, eitt nú PISA og annað fyri at meta, um skipanirnar eru á rættari leið. Alt tí at búskapurin og nøkur lyklatøl í búskapinum skulu ganga upp.
Hvat er “tað góða lívið” - ein spurningur, ið helst hevur ymisk svar, alt eftir hvønn tú spyr. Tó tykjast nógv tekin vera um, at fleiri og fleiri seta tað góða lívið í samband við fíggjarligt rásarúm. Er talan um vøkstur í samfelagnum, verður bert hugt eftir búskaparligum teknum. Er búskaparvøkstur, tá smílast politikararnir og klappa sær sjálvum á herðarnar, men hendir tað øvuta, er villur uppstandur, og so kappast skipanir um at skerja útreiðslur, ofta uttan serligt fyrilit, uttan at hugsa um avleiðingar, serliga menniskjaligar avleiðingar. Virðið hjá einum menniskja liggur ofta í at vera til nyttu, og vera til nyttu er tætt samanknýtt við at hava eitt starv, sum gevur tí einstaka meining.
Tá ið endamálið við barnaárunum verður at klára seg væl í framtíðini, og tað at klára seg væl tykist merkja at hava eitt starv við nógvari løn heldur enn eitt lív, sum gevur meining, so setur tað krøv til, hvussu samfelagið skipar seg.
Dagstovnar og skúlar skulu tá vera klekingarmaskinur, fram um mentanarberandi stovnar. Tær skulu tryggja, at børn ogna sær so nógva vitan og førleikar sum gjørligt so skjótt sum gjørligt, soleiðis at tey standa seg betur í kappingini um tey “góðu” ella væl løntu størvini. Búskapurin skal økjast - tí tað er soleiðis vit máta, hvørt vit liva í einum samfelagi í “menning”.
Úrslitið gerst skjótt, at vit bert skulu renna skjótari og skjótari - og tað eru tekin um, at hetta er veruliga gongdin, tí vit síggja hækkandi strongdarmátingar, fleiri sjúkrameldingar og eitt stórt útboð av sjálvsmenningarskeiðum við heitum sum “mindfulness”, at læra at liva í nú’inum er vorið ein handilsvøra. Og síðani mótrákið, sum er byrjað, har vit skulu læra at standa stinn og ikki lata okkum ríva við.
Alt hetta er við til at leggja lunnar undir “handils-gering”(kommersialisering) av samfelagnum. Mátingar vera gjørdar fyri at kanna, um ein stovnur framleiðir nokk av hágóðsku ella vitanarberarar, heldur enn um menniskjuni, sum koma úr skipanunum, eru væl grundað í lívinum. Skipanir vera einsháttaðar, og fjølbroytni verður sæð sum ein trupulleiki. Sir Ken Robinson, ein enskur skúlaserfrøðingur, viðger í fyrilestrinum hjá sær, “Changing Education Paradigms”, trupulleikarnar við einsháttingini (standardiseringini) - tí tann natúrliga avleiðingin av hesum er, at minni og minni rúm er fyri teimum, ið ikki heilt passa inn í eina skipan, sum gerst alsamt trengri. Líka so væl sum ein ørgrynna av útgávum frá serfrøðingum í hópatali vísa á, at fjølbroyttir læruhættir og umstøður hava avgerandi týdning fyri úrtøkuna hjá móttakaranum.
Vit øtast øll vøksturin í harðskapsmálum, vøksturin í sálarligum trupulleikum, og seta kanska ikki so ofta spurning við samfelagsskipanina, ella um hesar skipanir eru partur av trupulleikanum ella ein bati í mun til trupulleikan.
Spurningurin er kanska, um vit kunnu vænta annað, tá ið øll skulu verða meira líka, renna skjótari, megna meir og tola meir. Sjálvandi hevur tað avleiðingar.
At liva eigur at vera eitt endamál í sjálvum sær
Í námsfrøðiliga yrkinum er evnið “robust” ella mótstøðuførið hjá barninum, hvussu stinn tey eru, eitt viðkomandi evni, og vit vita, at neyðugt er at arbeiða við at styrkja børnini, eisini kensluliga, soleiðis at tey megna tær avbjóðingarnar, sum standa teimum fyri framman í lívinum. Sum oftast tykist kjakið tó at snúgva seg um, hvørt vit tora at lata børnini megna nakrar kropsligar avbjóðingar, at klatra, at ganga í ósløttum, og hvussu skjótt teimum skal verða veitt hjálp, tá tey eru dottin. Hetta er eisini partur av stóra evninum at vera mótstøðuførur, tá lívsins ódnir bresta á rundan um teg, men ikki alt.
Fjølbroytni og ymiskleiki í útbúgvingarskipanini átti heldur at verið ein mátistokkur fyri góðskuni í okkara lærustovnum, heldur enn PISA. Hvussu væl okkara samfelag kann møta øllum, við teirra ymisleika, stór ella smá, tey skjótu ella tey seinru, tey bókligu ella tey handaligu, ella tey sum eru væl fyri á fleiri økjum. Hvussu væl møta vit teimum, sum eru í einum aldudali ella aldutoppi? Hvussu við at hyggja at, hvussu vit kunnu skipa okkum soleiðis, at vit møta og fjálga um ymisleikan? Tí eitt er vist, skulu øll gera tað sama, liva av tí sama og passa inn í tað sama, so verður tað eitt lítið spennandi samfelag, og eg ivist eisini stórliga í, hvørt fíggjarligur framburður er møguligur.
Vit mugu tryggja fjølbroytnið við at styrkja læru- og menningarstovnar; fjølbroyttar vøggustovur, barnagarðar og skúlar er leiðin. Fjølbroyttar á tann hátt, at námsfrøðingar og lærarar sleppa at hava eitt størri frælsi til sjálv at leggja læruumhvørvið til rættis. Samstundis mugu vit arbeiða við at styrkja og varðveitta meira av ”frælsa” rúminum hjá børnunum, soleiðis at tey sjálv sleppa at seta sín dám á sína menning og gerandisdag.
Føroyar eru longu eitt heldur mentanarligt einsháttað (homogent) samfelag, og tað versnar við flytingini, fyrst til høvuðsstaðin og síðani av landinum. Útjaðarin minkar, og vit eru undir stórum mentanarligum trýsti frá umheiminum, málsliga og harvið eisini mentanarliga. Sjálvandi koma nýggjar avbjóðingar, tá ið nýggjar mentanir koma til landið. Her er ikki talan um at siga nei takk til avbjóðingarnar ella ávirkan uttanífrá, men heldur at hugsa, hvussu vit fáa gagnnýtt nýggju mentanina, samstundis sum vit brúka og varðveita ta gomlu mentanina. So væl sum útjaðarin kann læra av miðstaðnum, so gongur tað eisini hin vegin.
Vit eiga at varðveita og stimbra tað fjølbroytnið, sum er - fjølbroytni gevur okkum eina styrki. Føroyar hava leingi verið sera skapandi á mentanarpallinum, tónleikur og list annars hava verið partur av samfelagnum í langa tíð. Vit mugu varðveita hendan fjølbroytta sið, eisini tí mugu vit varðveita eitt fjølbroytt vøggustovu-, barnagarðs- og skúlatilboð.
Eitt eftirskúlatilboð, í Hvalba, í Suðuroynni eigur, at vera eitt kærkomið høvið, at styrkt bæði eitt fjølbroyttari skúlatilboð, umframt ein styrk av tí fjølbroytta mentanarlívinum. Ein hjálp hjá miðstaðnum, og onnur, at læra av útjaðaran. Her hugsi eg, at tað hevði gagna nógvum, at sloppið, at uppliva og verið við í øðrvísi felagsskapum, enn tað sum miðstarøki kann bjóða og kanska tikið tað við norður um fjørðin aftur. Tey ungu sum fáa møguleikan at ganga í eftirskúlan, í Hvalba, fáa kanska nakrar nýggjar avbjóðingar og eitt nýtt sjónarhorn, at síggja seg sjálvan úr og fáa eyga á hvat gevur meining fyri tey.
Tá ið menniskju sleppa at arbeiða við viðurskiftum, sum geva teimum meining, økist ikki bara framleiðslan, men eisini góðskan, og harvið fáa øll meira burturúr. Tí hevur eisini tað týdning fyri samfelagið at styrkja um fjølbroytnið heldur enn at einshátta.
So aftur til spurningin - hvat er tað góða lívið? Snýr tað seg um fíggjarligt rásarúm ella um okkurt heilt annað? Eg vil við øllum hesum so pástanda, at tað góða lívið snýr seg ikki um fíggjarligt rásarúm, men heldur um at duga at stýra á lívsins ofta buldruta havi. Duga at stýra, tá tað leikar á, og duga at stýra, tá tað gongur væl. Tað snýr seg um at hava møguleikar at læra um og arbeiða við tí, sum gevur einstaklinginum meining í tilveruni. Ella sum Sir Ken Robinson sigur í bókini ”Finding your element” – tað snýr seg um at finna útav, hvat tú dugir best.


text:
Kom til Opið hús hjá Krabbameinsfelagnum
Kom til Opið hús hjá Krabbameinsfelagnum
Hósdagin 5. apríl hevur Krabbameinsfelagið Opið hús. Opið hús er eitt tilboð, ætla fólkið, sum hava ella hava havt krabbameini.
Opið hús,verður í hølunum hjá Krabbameinsfelagnum á Grønlandsvegi 58 í Havn, frá kl 13.00 -15.00.
Høvi verður at støkka inn á gólvið, og fáa ein drekkamunn, eitt prát við onnur í somu støðu ella við starvsfólk á felagnum um tørvur er á tí.
At hitta onnur í líknandi støðu kann gera stóran mun. Okkara royndir vísa, at tað hjálpir at tosa við onnur og seta orð á og deila ymiskar upplivingar. Hetta minkar um óttan, og tú fært lættari greiðu á kenslum og tonkum. Lívsmótið og lívsgóðskan gerst størri, og dagligu avbjóðingarnar verða lættari.


text:
Wilhelm II
Wilhelm II (27. januar 1859 – 4. juni 1941) var týskur keisari 1888-1918. Tann 27. januar 1859 var seinasti týski keisarin, Wilhelm II, borin í heim. Føðingin var ikki uttan trupulleikar, og hóast har vóru bæði jarðamøður, týskir og enskir læknar til staðar, bíðaðu tey til síðstu løtu at hjálpa til við burðinum. Í verðina kom tann lítli prinsurin við einum lamnum armi – eitt brek, ið hann bar bæði sum barn og tilkomin. Ikki ein forðing kortini tá talan var um vald og mæti.
Barnaár Wilhelms vóru serstøk. Og helst einki undatak, tí tað munnu tey helst hava verið hjá flestu børnum í slíkum mæti. Prinsurin fekk lærdóm og uppaling hjá einum ógvuliga striksum húslærara, sum ikki einans gav bókligan lærdóm, men eisini royndi at lekja lamna armin. Og tað fór ikki altíð tespiliga fram fram. Ein vavstur av venjingum, heilivági og pátrúgv. M.a. kann nevnast, at prinsurin hvønn dag skuldi stinga armin inn í eina nýfletta kanin.
Wilhelm fær útbúgving sum heryvirmaður og verður vandur saman við hinum meinigu hermonnunum. Og tað var ikki lætt, tá ein er smádrongur um tíggju ára aldur. Sjálvsálitið var ikki stórt heldur orsakað av viðfødda brekinum og haraftrat gremjing frá móðurini, at tað skuldi vera hon, sum hevði sett hann í verðina. – Hann fekk seinni eisini lærdóm í rættar- og samfelagsvísindi. Wilhelm giftist í 1881 við Augustu Victoriu av Slesvík-Holstein-Sønderborg-Augustenborg. Hon var dóttir Ernst Günther hertoga, sum var við at íbirta slesvíkska-holsteinska kríggið í 1848. Týsku keisararnir eins og onnur kongs- og fúrstahús í Evropa vóru av Hohenzollern-ættini.
Í 1888 doyr Wilhelm keisari I, ið var abbi Wilhelm II. Faðirin, Friedrich III, verður nýggjur týskur keisari. Men Friedrich var heilsuveikur. Hann hevði krabbamein í barkanum. Og hóast vermóðirin, Victoria drotning í Bretlandi, royndi at hjálpa honum við sínum kønastu læknum, doyr hann eftir einans 9 mánaðir á trónuni.
Wilhelm II setist á trónuna í 1888 sum keisari av Týsklandi og kongur av Proysen. Henda stjórnartíðin var nógv merkt av politikkinum hjá Otto von Bismarck, kanslara – bæði innanríkis og uttanríkis. Men Wilhelm keisari skúgvar hann til viks og heldur seg vera føran fyri at ráða einsamallan. Ein kend tekning lýsir hesi viðurskiftini: »Loðsurin leggur frá borði«. Loðsurin er Bismarck. Fram á lúnningina hellir seg kapteynurin – keisarin sjálvur. Hetta gekk tó ikki sum fótur í hosu hjá Wilhelm. Fleiri mistøk vórðu gjørd, men tað, sum bjargaði Týsklandi, var at ídnaðurin var í stórari menning um hetta mundið. Tað, sum fólk mintust Wilhelm best fyri, var stremban hansara eftir at menna og nýtíðargera týska herflotan. Ongland var tað landið, sum ráddi á heimsins høvum, men Wilhelm vildi, at Týskland skuldi vera fremri. Og haraftrat hava fleiri hjálond enn Ongland. Sum heild metti Wilhelm Ongland vera tann kappingarneytan, ið tað ráddi mest um at vinna á. Hetta hóast hann hámetti Ongland og ofta vitjaði skyldfólkini í enska kongshúsinum. Victoria drotning var omma hansara.
Á sumri 1914 brast krúttunnan, sum setti eld í Evropa. Morðið í Sarajevo á eysturríkska-ungarska trónarvingin, Franz Ferdinand av Habsburg, var tann hendingin, sum festi í fjúsið. Wilhelm keisari stuðlaði Eysturríki-Ungarn. Og hann varð seinni lagdur undir at hava høvuðsábyrgdina av teim ræðuligastu hendingunum, heimurin inntil tá hevði sæð. Um hann vildi kríggj beint tá, verður enn nógv kjakast um, men 1. veraldarbardagi varð ein veruleiki.


text:
Um eitt fólk, sum altíð virkar tað sama arbeiði, er í Føroyum orðtakið: Hatta er sum trøllið við Sjógv — tað karðaði altíð grátt.
Um somu tíð sum Pætur í Lamba, kallaður “rádni bóndi”, og gandakallurin Guttormur í Múla vóru á døgum, tó væl við aldur, búði ein rík bóndadóttir við Sjógv á Strondum í Eysturoy. Hon var eittans barnið á garðinum. Meðan hon var á ungum aldri, rak eitt stórt danskt krígsskip, trímastrað, kallað “Norska Løva”, inn á Lambavík og sorlaðist í briminum. Hetta hendi nýggjársaftan 1707. Mannaskipanin varð bjargað og góðsið við úti undir líðini. Men um náttina eftir leyp ein fjallskriða beint omanfyri og fjaldi góðsið. Plássið, har sum hetta bar á, rópast “á Lyngryggi”. Ein stórur ketil við peningum í var førdur út á sjógv av fjallskriðuni, og omaná ketlinum liggur ein klettur, ið rópast “Ketil”. Ein maður úr “Norsku Løvu”, sum fekk innivist við Sjógv, legði ást á bóndadóttrina og fríggjaði til hennara, men fekk krakk. Hin afturrikni biðilin lovaði tá, at hon skuldi koma til at minnast á henda krakk, og ikki skuldi henni lutast eydna í verøldini hiðanífrá. Síðan fór hann burtur, men stutta tíð eftir kendist tað, at eitt trøll var komið at búgva í einum stórum steini, ið nevndur er Ringlanssteinur, tætt hjá húsunum. Í skýmingini, eitt sindur undan ljósatendring, var trøllið vant at koma sníkjandi inn á Sjóvargarð og seta seg í roykstovuskotið ella á eldbríkina. Har sat tað og karðaði grátt í heilum. Eina rangvørga hettu hevði tað á høvdinum. Tað nevnist stundum “lummatrøllið”, av tí at tað hevði sjey lummar; stundum eisini “nakkaspikið við Sjógv”, av tí at tað hevði so sítt nakkaspik. Men eingin uttan tey, sum framsíggin vóru, kundu síggja tað.
Gentan var tríggjar ferðir gift eftir tað, at hetta barst á. Teir tveir fyrstu menninir, ið hon hevði, doyðu stutta tíð aftaná brúdleypið; við tí triðja livdi hon saman í eitt ár og fekk eina dóttur; so doyði hann. Dóttirin vóks upp og var bæði vøn og tekkilig. Nógvir vóru teir ungu menn, ið komu at biðja um hana, ein fyri og annar eftír; teir høvdu allir so góðan hug til at fáa garðin. Men einki spurdist aftur til nakran av teimum. Hvørja ferð ein biðil kom og bað góðan dag, stóð hin gamla fyri honum og beyð honum sess, og altíð var tað stabbin uttar við dyrnar, sum hon bað gestin seta seg á. Men morgunin eftir var maðurin horvin. Tað spyrst nú víða um allar hesar fríggjarar, ið hvørva, og sagt verður, at tað er ikki alt, sum tað eigur at vera við Sjógv. Eingin torir tí meira at fríggja til Sjóvargentuna. Rasmus úti á Oyri (í Borðoy), sonur hin viðgitna Guttorm í Múla og sterkur í gandi rætt sum pápin, ber upp á mál við son sín Jógvan, at hann skal fara at fríggja til gentuna við Sjógv; sjálvur skal hann koma við honum, sigur hann, og bera bønarorð fyri hann; trøllið skal hann ikki ræðast. Teir búgva seg nú til ferðina og biðja sær flutning innan úr Bø til Lorvíkar. Tá ið teir leggja at landi, sigur Rasmus við menninar, at teir skulu skunda sær heimaftur; tí hann væntar ringt veður seinnapartin av deginum. Rasmus og sonur hansara ganga um Lorvíkarfjall, koma til Sølmundarfjarðar og biðja sær flutning um Skálafjørð inn á Strendur. Tá ið teir eru farnir, setur hann eitt myrkt æl í Skálabotni. Teir leggja at landi við Sjógv, og við skilnaðin biður Rasmus menninar rógva heimaftur sum skjótast, “tí minniligt kvøld verður”. Nóg strevið er hjá teimum at koma yviraftur um fjørðin; veðrið øgar so uppá, at tað er ikki meira, enn teir koma fram; tá ið fyrsti maður stígur á land, tá er glaða. Teir Rasmus og Jógvan ganga niðan at húsum; pápin leggur soninum ráð og sigur við hann: “Set teg ikki á stabban við dyrnar, men innar í galv!” Tað er gomul máliska í Føroyum, at tann, sum setur seg við dyrnar, ætlast at leingjast og at fara skjótt burtur aftur; men til tann, sum setur seg innar í galv, verður sagt; “Olmussudýrið, tú ætlar tær ikki at verða stutt.” Teir koma nú inn og biðja góðan dag. Hin gamla býður teimum sess og førkar Jógvani stabban at sita á. Men hann fer beinanvegin innar í galv. Rasmus fer í skotið, har sum trøllið situr: “Tú karðar við sama lag,” sigur hann. “Her havi eg sitið, og her skal eg sita og karða,” svarar trøllið. “Nei, nú skal vera útkarðað hjá tær,” sigur Rasmus. Tá hugsar trøllið við sær sjálvum: Her er ikki at sita longur; okkurt man fara at spyrjast burturúr, tá ið gandakallurin Rasmus úti á Oyri er komin. Tað reisist úr sessi og ætlar at rýma; men Rasmus trívur í tað, baksast so við tað, at hann fær tað út fyri dyr, og streingir so mikið á, at hann fær rikið tað niður undir Ringlansstein.
Ódnarveður og tiltikin torusláttur var á tí sama kvøldi, toran sló niður í Ringlansstein, og hann klovnaði. Trøllið kom sær undan og flýddi yvir í Gráastein í Saltnesi. Har leikaði tað í og baldraði eina tíð, og haðani kundu fólk á kvøldi hoyra rópini og skrenjini til tað yvir um á Strendur, so strandingar vóru mangar ferðir lokkaðir til at rógva yvir um fjørðin í teirri trúgv, at tað var ferðafólk, ið vildi hava flutning; tí tá var eingin bygd í Saltnesi.
Bønarorðini gingu, sum vera mundi, væl í lag. Jógvan fekk gentuna og giftist inn við Sjógv. Sonur teirra var hin ríki Rasmus, eyknevndur “Greivin við Sjógv”.
Trøllið tykist tó ikki at hava fingið náðir í Gráasteini, tí trý ár eftir rýmdi tað haðani í Gásafelli í Toftahaga. Men heldur ikki har hugnaðist tí; stutt eftir var tað horvið, og so hoyrdist graml um, at tað var farið yvir í Bog í Lambahaga at búgva, hinu megin Mjóvanes. Her fekk trøllið í endanum tær náðir, ið tað stundaði eftir, og mong halda, at tað býr har enn. Gøtumenn hava stundum hoyrt trøllið svambla niðri við strondina, baldra og rópa, tá ið teir hava róð á nátt framvið, har sum trøllið búði. Røddin á tí sigst stundum at líkjast mannamáli, stundum at ljóða nakað sum svartbakurin letur.
Jakob Jakobsen: ”Færøske folkesagn og æventyr”, 1898-1901


text:
Høsn síggja vit altíð. Var tað ikki, so høvdu vit undrast á at sæð ein vakran kápugulan hana við høgum reyki og síðum silpum niður úr kjálkarøðini — og so velið við teimum stóru, fyrst uppreistu, so niðurboygdu fjøðrunum. Hønan hevur eisini reyk og silpur, men nógv minni enn hanin. Bæði hava tey velið vent aftur og fram — ikki tvørvegin sum hinir fuglarnir. Og so málið, hanagal og hønuskrukk — einki, sum líkist, er at hoyra her.
Teirra fyrsta heim er eisini langt hiðani. Í India liva tey vill enn. Har hava tey fyrst verið tamd, og haðani eru tey so førd um alla fold. Men tað er óføra langt síðani. So leingi, sum elstu sagnir siga frá, hava tom høsn verið um alt Europa og Asia. Tungfør hava tey altíð verið, og við tíðini eru tey so avvand við at flúgva, at tey nú illa vinna upp um seyðhøgan garð. — Av øllum fuglum eru høsn hentast fólki, besti eggfuglur, og hava gott kjøt. Til er ein mongd av ólíkum sløgum. Í Føroyum hava tey ikki gjørt seg til nakað sermerkt slag, tó at tey kanska hava verið her líka leingi sum fólk.
Av fuglum, skyldir við høsn, eru nógv sløg. Her kunnu nevnast páfuglur, kalkun, vaktil og rýpa.
Úr: Mikkjal á Ryggi: Fuglabókin, Dýralæra II. 1951.


text:
Nú eru skjótt 3 ár liðin síðani Steintór Rasmussen rundaði hálvt hundrað, uha sum tíðin gongur skjótt, tað virkar ikki so langt síðani. Steintór hátíðarhelt dagin heima í sínum stásiligu húsum, hann nýliga hevði bygt. Telt vóru tó sett upp á gøtuni soleiðis at pláss kundi verða fyri teimum mongu gestunum. Eisini eg og Vera vóru bóðin við til at hátíðarhalda stóra dagin.
Áðrenn eg fór frá húsum dittaði eg mær at skriva nakrar linjur til Steintór, hugsaði kanska at framføra fyri honum. Nógvar talur og nógv undirhald var á skránni, men tíverri var mín sangur ikki ein av teimum mongu. Nú ein dagin datt eg fram á sangin, satt at siga hevði eg at kalla gloymt alt um hann, hugsaði eg kundi deila hann við tykkum.
Her í býnum…
lag: Kalli Kat
Her í býnum vit eiga ein stóran dýran grip
í Grótinum hann vaks upp, hann spældi ei við skip
við guitara og sangi hann undirheldur øll
ung og gomul, smábørn ja enntá stuttlig trøll
Her í býnum virkar, vil gera okkum glað
yrkingar og sangir hann fær jú nógv í lag
einki man hann ræðast, hann satsar altíð stórt
við honum vit øll gleðast, tú annað fær ei gjørt.
Her í býnum vit kenna, hans eldhuga og strið
festival og útvarp, nær man hann halda frí,
hvør verður næsti leikur, vit bíða øll so spent
verður tað eitt stjørnuskot, ja kanska eitt talent
Her í býnum vit ynska at gratulera teg
hjartansglað vit eru, at tú fór ongan veg
Tú aftur heimstað hevur, har tú sum barn vaks upp
Fyri henda vakra bý, tað er eitt ordans kupp.
Heilsan
jonhard


text:
BSc Jarð- og havfrøði - 1. lestrarhálva
Fyrra helvt (vika 34-40, 23. august – 8. oktober
Lestrarhálvan byrjar hósdagin og fríggjadagin 19. og 20. august við samansjóðing.
Í viku 41 (11.-15. oktober) er heystfrí.
Próvtøkur í Náttúrulandafrøði, Innleiðandi forritan, Innleiðandi støddfrøði og Almenn og ólívrunnin evnafrøði verða í viku 42: týsdagin 19. og fríggjadagin 22. oktober.
Seinna helvt (vika 43-49, 25. oktober – 10. desember)
Seinasti undirvísingardagur í heysthálvuni er fríggjadagin 10. desember.
Próvtøkur í Støddfrøði 1 og Almenn havfrøði verða í viku 50 og 51: mikudagin 15. og mánadagin 20. desember.


text: Í vikuni skrivaði fjórða statsvaldið - tað er ÓkeypisSosialurin, sum Posta ber fyri einki í seytjantúsund hús hvønn mikudag - at løgtingslimurin Bárður á Steig Nielsen eisini er formaður í BR Leikum. Tað er ikki upplýst á heimasíðuni hjá Løgtinginum. Heldur ikki, hvat hann fær í samsýning fyri at lata tað privata og tað parlamentariska renna saman í lóggávusmíði. Hann er eisini í øðrum handilsnevndum, sigur væl upplýsta Oddagreinin. Tað er heldur ikki upplýst á Løgtingssíðunum. Kanska er tað ein partur av at ganga grýla, innan og uttanfyri tinggátt. Tí tað stundar til føstulávint við tunnusláing og grýlugongu, har BR er sjáldsama góður útvegari. Men onkursvegna hevur tað í dag eydnast politiskum mótstøðukonum hjá Bárði at spæla honum eitt ordiligt føstulávintspuss. Tey hava keypt allar Super Girl grýlubúnarnar, so eingin er eftir. Teir kosta fimm oyru undir trýhundrað krónur. So nú er einki annað at gera enn at bestilla frá Ali í Kina og vóna at parlamentariska trýhundraðkrónumarkið verður hildið. Tað er eitt super girl statement, sum vil nakað. Gott vikuskifti!


text:
Íverksetan
Framsøkni er eitt av kjarnuvirðunum hjá Eysturkommunu. Vøkstur og framgongd eru okkara ambitión, og í einum heimi og samfelag í framhaldandi menning ganga vit undan. Tí vilja vit eisini stimbra undir nýhugsan og íverksetan.
Íverksetarar í Eysturkommunu kunnu søkja um stuðul til tess at fremja sínar dreymar og hugskot.
Bóklingur um Íverksetan
SPEKT gav í 2005 út ein bókling undir heitinum "Byrjan av virksemi". Í bóklinginum eru lýst nøkur týðandi viðurskifti, ið havast skulu í huga, tá farið verður undir vinnuligt virksemi.
Í sambandi við stovnan av egnum felag eru nógvir spurningar at taka støðu til, og nógv viðurskifti at fáa greiðu á. Talan er ikki um eina fullfíggjaða gjøgnumgongd. Havast skal eisini í huga, at lógarkarmar kunnu verða broyttir síðan bóklingurin kom út.


text:
Eitt heilt serstakt tónleikaligt upplivilsi í Løkshøll Fríggjadagin 5 juli kl 20:
Tónleikur við teldum og floyalsbuksum
Hvussu brúkar ein floyalbuksir til tónleik? Hvussu ljóðar ein rytmisk kráka? Vindur, havhestar og brim? Tónleikarverk á einari lítlutrummu? Hvussu gerst áhoyrarin ein partur av verkinum? Nýtist tónleikur at deilast upp í sjangrur?
Johan Svensson, Wayne Siegel, Jens L. Thomsen, Heðin Z. Davidsen, Kristian Blak, Santiago Bolio og arðir geva sítt boð uppá nakrar av hesum spurningum.
Tað er eingin loyna at teldan er ein umráðandi partur í tí dagliga virkseminum hjá okkum menniskjum, og tí útvikling vit eru farin ígjøgnum seinastu 40-50 árini. Tónsmiðjir og tónleikarar hava nýtt telduútgerð og teir møguleikar, ið har eru, síðan fyrsta dagin. Markið millum ljóð og óljóð er ikki longur í tónleikaheiminum. Við nýggjari útgerð, sum vinnur fram hvønn dag, ber til at arbeiða so neyvt við ljóðið, at hvør ein detalja kann kannast og arbeiðast við. Tað er nakað áhugavert og vakurt í øllum. Bara ein hyggur nóg tætt ella nóg leingi.
Á hesari konsertini vísir Audio Exhibition hvat rørir seg innan samantvinningina av partiturtónleiki og teldugjørdum tónleiki anno 2013.
Audio Exhibition fer í samband við Summartónar 2013 at spæla 4 konsertir. Audio Exhibition er Matias Seibæk á slagverk, Santiago G. Bolio á guitar og Andras Olsen á trombon.


text:
Ari av Rana
14.02.2018 - 18:17
Ítróttur > Ítróttur > Fótbóltur
Í januar 2017 spældu Chelsea og Hull dyst móti hvør øðrum. Chelsea hevur hornaspark, og inni í brotsteiginum hjá Hull er Chelsea-verjuleikarin Gary Cahill komin við fram.
Tá bólturin verður skotin inn, hoppar Gary Cahill upp og brestur høvdið saman við høvdið hjá Hull-leikaranum Ryan Mason. Ryan Mason lá í 10 minuttir, meðan hann fekk læknaviðgerð. Hann bleiv síðani borin av vøllinum við súrevnismasku. Ryan Mason fekk skallabrot.
Nú hevur 26 ára gamli Ryan Mason boðað frá, at hann gevst við fótbóltinum. Hann kom seg aldrin av skallabrotinum.
- Eg eri brotin av tíðindunum um Ryan Mason. At berjast um eitt hornaspark er nakað, sum vit hava gjørt túsund ferðir, og at síggja hvørjar avleiðingar hetta fekk fyri ein toppleikara sum Ryan er hjartaskerandi. Eg sendi allan mín kærleika til hann og hansara familju, og ynski honum alt tað besta framyvir, skrivar Gary Cahill á Twitter.
Átta dagar eftir samanbrestin og eftir skurðviðgerð segði Ryan Mason, at hann var takksamanur fyri at verða á lívi. Nú 13 mánaðir eftir samanbrestin er einki annað at gera enn at enda yrkisleiðina.
- Eg havi einki annað val enn at enda yrkisleiðina, av tí at vandarnir, sum skaðin hevur við sær, eru ov stórir. Eg steðgi við upplyftum høvdi, eftir at hava gjørt alt eg kundi seinastu 13 mánaðirnar fyri at halda fram á vøllinum, sigur Ryan Mason.
Ryan Mason gjørdist dýrasti leikari í Hull nakrantíð, tá hann bleiv keyptur fyri áleið 100 milliónir krónur frá Tottenham. Ryan Mason spældi 143 dystir og skoraði 14 mál í síni 10 ára longu yrkisleið á hægsta støði.


text:
Í Norðurlandahúsinum hóskvøldið 27. apríl fer havfrøðingurin Bogi Hansen at røða um veðurlagsbroytingar á okkara leiðum.
Í 2006 fekk Bogi Hansen Norðurlendsku Umhvørvisvirðisløninan, og í 2001 fekk hann Virðisløn M.A. Jacobsens fyri bókina Havið.
Í 2011 skrivaði Bogi bókina Veðurlagsbroytingar, sum Nám gav út, eins og fyrru bókina um Havið.
Umframt Boga Hansen frá Havrannsóknarstovuni, luttaka eisini professarin Julian Dowdeswell, omanfyri, frá Scott Polar Research Institute í Cambridge í Bretlandi, og Andy Bowen, niðanfyri, frá Woods Hole Oceanographic Institute í Massachusetts í USA.
"Jólaódnirnar, og ringa veðrið higartil í 2017, hava kostað tryggingarfeløgum yvir 100 mió, og er hetta tíðanverri bert byrjanin til ógvusligar broytingar í okkara veðurlagi, sum koma at hava risa árvirkan á okkara samfelag, bæði fyri einstaklingar og vinnulív. Altjóða metereologar ógvast yvir megina í jólaódnini og vænta at vit koma at fáa fleiri slíkar og kanska við enn størri megi," siga fyrireikararnir.
Fyri at kunnað um hesar stóru veðurlagsbroytingar hjá okkum, sum nú fara fram, verður skipað fyri einum ókeypis og almennum temakvøldi í Norðurlandahúsin hóskvøldið 27 april 2017, kl 19:30.
"Umboð fyri Scott Polar Institute og Woods Hole, sum eru millum heimsins bestu á økinum, saman við okkara Boga Hansen, fara at røða um hesar broytingar, og hvat vit kunnu vænta okkum, og sjálvandi eisini teir møguleikar, sum broytingarnar kunnu viðføra," sigur Johan Mortensen vegna stigtakararnar.
"Hetta tiltak er sera viðkomandi, og vit vænta stóra undirtøku, tí hetta eru partar av Føroya framtið, sum fara at verða viðgjørdir av leiðandi serfrøðingum, og sum nemur við broytingar, ið vit øll verða noydd at taka eina støðu til, og gera okkara, fyri at bøta um," sigur Johan undan tiltakinum.
Savnandi myndin fyri temakvøldið er Sedna, ið er havsins móðir hjá inuittum. Tiltakið, sum er ókeypis, er stuðlað av Betri, Hiddenfjord, Atlantic Airways, Vinnuhúsinum og Norðurlandahúsinum.


text:
Suni úr Hørg
Suni úr Hørg (føddur 24. desember 1982 í Sumba) er ein føroyskur timburmaður og fyrrverandi fótbóltsleikari, ið spældi sum verjuleikari til hann var úti fyri einari sera álvarsamari arbeiðsvanlukku.
Innihaldsyvirlit
Yvirlivdi arbeiðsvanlukku[rætta | rætta wikitekst]
Suni úr Hørg spældi við besta liðnum hjá FC Suðuroy tey seinastu árini av fótbóltslívsleiðini. Hann var eisini partur av hópinum í 2014, men náddi ikki at spæla nakran dyst tað árið, tí tann 28. mars 2014 var hann úti fyri einari sera álvarsligari arbeiðsvanlukku í Havn, har hann arbeiddi sum handverkari. Hann datt niður ígjøgnum taki á bygninginum, ið hann og aðrir umvældu, hann datt uttan at hava koyrt trygdarlínuna á, ið annars var eitt krav. Hann skuldi bara líka. Fallið var á 9,70 metrar og hann datt niður á betonggólv. Hann segði í sjónvarpssendingini Viljin til lívið, ið snúði seg um hann og tveir aðrar ungar føroyingar, at hann hugsaði tá, at hetta var tað, hetta var endin, hann náddi at taka armarnar fyri andlitið og so misti hann vitið.
Á sjúkrahúsi í Reykjavík[rætta | rætta wikitekst]
Suni vaknaði upp aftur í einari sjúkrasong í Reykjavík, hagar hann varð sendur við flogfari. Hann lá innlagdur longi, men er so við og við komin nøkulunda fyri seg aftur, tó hevur hann mist stóran part av sjónini. Hann klárar seg tó sjálvur, býr fyri seg sjálvan og gongur runt við blindastavi. Mamma hansara, Majbritt úr Hørg, greiddi frá í sendingini, at ein føroyskur lækni hevði handlað skjótt og borað hol í skallan á Suna, so trýstið ikki gjørdist ov stórt. Suni fekk at vita seinni í Íslandi, at um læknin ikki hevði gjørt tað, so hevði Suni doyð áðrenn hann náddi at koma til Íslands. Hann lá uttan vit á sjúkrahúsinum í Reykjavík í tvær vikur. Hann hevði brotið bæði kjálkabeinini, bæði hondliðini, báðar armarnar, høgra albógva og trý rivjabein, hann bløddi úr lungunum og úr livrini. Beinagrindin rundan um høgra eyga var í knúsi og ein splint hagani kvetti sjónsnervuna, so hann gjørdist blindur á høgra eyga. Øll pannan var knúst inn og hann hevði fimm kraniubrot. Nøsin brotnaði, men tað var ikki fyrstu ferð men 13. ferð, segði Suni í sendingini. Suni segði skemtandi, at hann hevði fingið 77 stykkir av titanium sett inn ymsastaðni í kroppinum, har ið hann hevði beinbrot, so nú var hann eitt rættuligt puslispæl. Hann er blindur á høgra eyga og hevur kikarasjón á vinstra eyga og sær umleið 5-6% við tí.
Til arbeiðis aftur[rætta | rætta wikitekst]
Suni hevur verið á blindastovni í Danmark, har hann hevur lært at klára seg í gerandisdegnum. Minni enn eitt ár eftir vanlukkuna fór Suni til arbeiðis aftur hjá Búsetri. Hann kom í arbeiðsroynd ið fyribils var 20 tímar um vikuna,[1] og 1. apríl 2016 varð hann settur í fast starv sum timburmaður. Hann segði í samrøðu við útvarpssendingina Góðan morgun Føroyar tann 6. apríl 2016, at tað gekk nógv betri nú við at meta um frástøðu, enn tað gjørdi í fyrstani eftir vanlukkuna. Hann segði, at hann var sera glaður fyri starvið sum timburmaður. Hann hevði valt at síggja tey positivu tingini í lívinum og at fegnast um tað, ið hann sá sum sigrar í dagligdegnum. Spurdur um, hvar hann hevði positiva lyndið frá, segði hann at tað var frá mammu síni, Majbritt úr Hørg, ið altíð ella næstan altíð var glað og løtt í sinni.[2]
Fótbóltslívsleiðin[rætta | rætta wikitekst]
Suni spældi við feløgunum í sunnaru helvt av Suðuroynni frá tí at hann var smádrongur til hann gavst í 2014, burtursæð frá 2009, tá hann spældi við B36 í eitt hálvt ár. Feløgini Sumba og VB løgdu saman í 2005 til VB/Sumba. Suni spældi við tey trý árini 2005-2008, og so aftur frá august 2009 til 2014. Tá Suni úr Hørg kom suður aftur at spæla við VB/Sumba eftir summarstøðgin í 2009, skrivaði Suðuroyarportalurin, at Suni til tá hevði spælt 95 landskappingardystir fyri VB/Sumba og skorað 3 mál.
Á heimasíðuni hjá Faroesoccer sæst, at Suni hevur spælt 123 dystir í bestu deildini hjá monnum, 134 dystir í 1. deild, 10 í 2. deild og 25 dystir í steypakappingini.[3]
- 2010-2014 FC Suðuroy
- 2009 (aug.-okt.) VB/Sumba
- 2009 (jan.-juli) B36
- 2005-2008 VB/Sumba
- 2001-2004 Sumba
Ársins leikari 2008 hjá VB/Sumba[rætta | rætta wikitekst]
Suni úr Hørg varð valdur til Ársins leikara hjá VB/Sumba (sum nú eitur FC Suðuroy) á ársveitsluni í oktober 2008. Í grundgevingini fyri henda heiður varð m.a. sagt, "...at hann í ár hevur stýrt verjuni væl og víst stríðsvilja sum fáur..." Suni fekk handað eitt steyp frá felagnum.
Keldur[rætta | rætta wikitekst]
- ↑ kvf.fo - Dokumentarurin: »Viljin til lívið«
- ↑ kvf.fo - Suni hevur fingið fast starv sum timburmaður
- ↑ Faroesoccer.com - Suni úr Hørg
Slóðir úteftir[rætta | rætta wikitekst]


text:
Góðir arbeiðsvanar - fá meiri tíð, yvirblik og yvirskot | 26. november 2018
10,9 í miðal
TILMELDINGARFREIST: 12. november 2018
Soleiðis raðfestir tú uppgávurnar
og brúkar tíðina rætt
- Veitst tú ikki, hvar tú skalt byrja, tá tú kemur til arbeiðis?
- Er innbakkin fullur og borðið somuleiðis?
- Verður tú ofta forstýra av hastiuppgávum hjá øðrum, meðan tú situr og roynir at arbeiða teg niður í bunkanum?
- Fært tú ofta boð at koma við á fundir, sum tú kanska ikki nýtist verða við til?
- Hevur tú fult av øllum møguligum uppgávum, sum allar sýnast at hasta?
Brúka bara ein dag...
... og fá kekk uppá arbeiðsuppgávurnar
Svarar tú ja til nakrar av spurningum omanfyri, er skeiðið um góðar arbeiðsvanar júst nakað fyri teg.
Tú fer at arbeiða við tínari egnari støðu...
...so tú beinanvegin aftaná skeiðið kanst fara í gongd við at brúka tað, tú hevur lært.
Tí skalt tú koma á skeiðið...
Tá skeiðið er liðugt, ivast tú ikki í, hvørjar arbeiðsuppgávur hjá tær eru mest umráðandi at avgreiða. Tú hevur lært, hvussu tú skalt raðfesta miðvíst, og tú dugur at leggja eina ætlan, sum heldur.
Harumframt fært tú eina rúgvu av góðum ráðum um, hvussu tú skapar fokus og minkar um tað, sum avbrýtur teg í arbeiðsdegnum, eitt nú fólk, sum ynskja tína hjálp, telefonin sum ringir og mailar sum allatíðina tikka inn.
Skrá
- Gev heilanum bestu arbeiðskor
- Hvussu greið eru tíni mál
- Tíðaroptimistur, tíðarrealistur ella tíðarpessimistur – hvør ert tú?
- Tíðarskráseting – gev tínari planlegging eitt serviceeftirlit
- Tínar styrkir og menningarmøguleikar óansæð hvør tíðartypa tú ert
- To-do listin - frá ynskilista til verulig arbeiðsamboð
- Íblástur til tíðarrealistiska planlegging í tínum arbeiðsdegi
- Raðfesting – brúka tíðina uppá tað rætta
- Hoyr um hví hastiuppgávur faktiskt ikki altíð hasta
- Fá eina greiða mynd av, hvussu tú raðfestir nú og í framtíðini
- Ein vifta av strategium at styrkja tín raðfesting
- Væntanarsamsvar – spar eina rúgvu av tíð við at seta røttu spurningar
- Spar fleiri tímar um vikuna! Tips og triks til økt fokus og miðsavnan
- Fokustíð, slepp av við freistingarnar og hav kjekk uppá innbakkan
- Nýggjir vanar – hvat skal til?
- Tín strategi til ein effektivan arbeiðsdag
- Uppfylgjan í innbakkanum í 2 mánaðir aftaná skeiðið
Sparir tú bert fáar tímar um vikuna,
hevur tú skjótt tjent skeiðið innaftur...
Fært tú optimera tíðina við bert fáaum tímum um vikuna, hevur tú longu spart skeiðið innaftur. Skeiðið er ein lítil men langsikta íløga, sum fer at geva tær virðið frá fyrsta degi.
Endamál
Skeiðið ger teg meiri tilvitaða/n um, hvussu tú brúkar tína tíð. Tú fært góð amboð, so tú hevur betri yvirlit yvir tínar uppgávur. Hetta fer at gera tað lættari hjá tær at raðfesta rætt og planleggja tína tíð og arbeiðsuppgávur.
Fyrireiking - fá mest møguligt burturúr
Fyri at tú skalt fáa mest møguligt burturúr skeiðinum, og veruliga koma langt í tíni tíðarplanlegging, so fært tú tvær minni uppgávur áðrenn skeiðið, umfram at tú í 2 mánaðir aftaná skeiðið fært nakrar teldupostar, sum hjálpa tær at halda fast í tí, tú hevur lært. Hetta er ikki nakað sum tekur nógva tíð:).
Trine Kolding - skeiðsleiðari
Er ein livandi undirvísari, sum fær sera góðar eftirmetingar. Hon er rithøvundur og undirvísari við spesiali í persónligari planlegging og effektiviteti. Hon hevur undirvíst í evninum í nógv ár. Áðrenn hon gjørdist sjálvstøðug, arbeiddi hon sum projekt- og teamleiðari á Teknologisk Instistut.
Hon hevur skrivað 5 bøkur um effektivitet og verður ofta brúkt sum spesialistur í donsku miðlunum. Hon er útlærd á Copenhagen Business School og Danmarks Pædagogiske universitet.


text:
Halgidagur
Halgidagur er dagur til almenna gudsdyrkan, ofta til minnis um einhvørja átrúnaðarliga hending. Í kristindóminum er sunnudagur vikuligur halgidagur. Í jødadómi er leygardagurin (sabbat) vikuligur halgidagur. Islam heldur fríggjadagin sum vikuligan halgidag. Afturat vikuligu halgidøgunum hava ymsu átrúnaðirnir fleiri aðrar halgidagar, ið sum oftast eru til minnis um ávísar týðandi hendingar. Í kristindóminum eru jóladagur, páskadagur, Kristi himmalsferðardagur og hvítusunnudagur mest týðandi halgidagarnir.


text:
Landskjaldbøkur
Landskjaldbøkur (frøðiheiti - Testudinidae) er í 25 ymiskum skjaldbøkusløgum. Trý sløg eru í Suðurevropa: grikska landsskjaldbøkan, mauriska landsskjaldbøkan og breiðrandaða skjaldbøkan. Tær líkjast allar: skjøldurin á vaksnu skjaldbøkuni er 20-30 cm langur og vigar um eitt kg. Mauriska skjaldbøkan er tann vanligasta. Eins og rára „grikska systir" hennara er hon í Grikkalandi og londum kring Miðjarðarhavið. Breiðrandaða skjaldbøkan er í Suðurgrikkalandi.
Í nógv ár hava landsskjaldbøkur verið kelidýr. Fyri fáum árum síðan vóru villskjaldbøkur í túsundatali savnaðar saman og seldar um allan heimin. Men tær flestu doyðu, tí tær fingu ikki røttu røktina. Til dømis hevur hitin alstóran týdning fyri sodningina og klekingina, og hitin í Suðurevropa er best hóskandi. Í Norðurevropa eru royndir gjørdar at klekja egg í klekitólum, men tær eydnast sjáldan væl. Villskjaldbøkuhandilin minkaði nógv um skjaldbøkustovnin, og eitt skjaldbøkuslag var um at doyggja út. Men í l977 fór ein millumtjóða djóraverndarfelagsskapur til verka og fekk í lag at leggja forboð at flyta inn landsskjaldbøkur. Undantaksloyvi verður bert givið undir strongum eftirliti. Vónandi fer villskjaldbøkustovnurin at økjast. Tíverri verða nógvar villskjaldbøkur týndar sum skaðadýr, tí tær oyðileggja grøði í urtagørðum og vakstrarhúsum. Aðrar doyggja av eitraðum plantum og í ferðsluni, sum alsamt økist.


text:
BORG Í RUNAVÍK SØKIR EFTIR
GOYMSLUFÓLKI
Gómslufólk /bilførari
Brúk er fyri einum goymslufólki/bilførara til deildina í Runavík.
Arbeiðið verður á goymsluni og umfatar fyri tað mesta kundatænastu,
klárgering av bíleggingum og útkoyring av vøru. Arbeiðið er kroppsligt krevjandi.
Vit vænta
At tú hevur lætt sinni, ert jalig/ur, ágrýtin og kundavinarlig/ur
Hevur koyrikort til lastbil, ert opin fyri at arbeiða yvirtíð.
Arbeiðir skipað, sjálvstøðugt og hevur góð samstarvsevnir.
Borg hevur eitt toymi á 40 fólk við timbur-, amboðs- og køksdeild,
har allar deildirnar dagliga hava eitt tætt samstarv.
Vit bjóða eitt spennandi arbeiðspláss, har ...
Read more
Ársins XL-BYG® Byggibúð kosin
Ársins XL-BYG Byggibúð 2017 er júst kosin á einum stórum tiltaki í kendu byggiketuni. XL-BYG BORG í Føroyum fekk tann mæta heiður at fáa heitið. Handilin bleiv heiðraður við einum kekki áljóðandi kr. 10.000 og einum flottum heiðursprógvi sum váttan uppá 1. plássið.
Hvørt ár samlast eigararnir av størstu byggiketuni í Danmark og Føroyum, XL-BYG, og kjósa avíkavist ársins byggibúð og ársins handverkarabúð. Valið er grundað á nakrar mátingar av handlunum í ketuni, har góð kundatænasta, faklig ráðgeving og ...
Read more
Hósdagin 17. aug 2017 fekk Hans Jákup á Reynatrøð prógv sum handilslærlingur.
Hans Jákup hevur staðið í læru í Borg í Klaksvík seinastu 3 árini, og hann heldur fram í starvi í Borg, sum sølumaður.
Vit ynskja Hans Jákupi hjartaliga tillukku við próvnum.
Read more
Borg bjóðaði kundunum til kunnandi fund um nýggju byggilóggávuna og byggikunngerðina.
Tað vóru áleið 40 handverkarar tilsamans til kunnandi fundirnar, sum Borg skipaði fyri í Klaksvík og Runavík hósdagin 20. apríl
Borg hevði heitt á Ólav Jóanesarson Hansen, Løgfrøðing hjá Landsverk og Eyðfinn Lenvig frá J&K Petersen, til at kunna um nýggju byggisamtyktina
Read more
So er fyrsta skotið til Eysturoyartunnilin skotið.
Vit ynskja øllum góða eydnu við arbeiðnum.
Read more
Malan Simona Petursdóttir hevur í dag 1.juli.2016 starvast í bókhaldinum í fyritøkuni í 30 ár.
Read more


text:
Í Súpanarvík, yviri við Strond, niðanfyri trøðna hjá Sjúrði hjá Júst, har sum Boðanesheimið verður bygt, sá eg hesar marglittu dunnur á middegi.
Serliga áhugaverd er dunnan við ljósum toppi, mitt fyri.
- Hatta er bara ein vanlig topput dunna, sigur Jónheðin Tróndheim, ið er inniløgumaður, ið veit mangt og hvat um landbúnað. - Mær vitandi er hatta eitt fyribridgi, sum sæst rættiliga javnan. Men ungarnir, sum hava topp, doyggja ofta ungir, tí hinir ungarnir ganga og nippa í toppin, so tað at enda kemur bruni í. Nakað so greiddi Jens Reinert mær frá um topputu dunnurnar, sigur Jonheðin.
Í baksýni sæst ein gul broyt niðri við sjóvarmálan. Arbeiður hon ikki við sjóvarhita, so arbeiðir hon við nýggjari kloakk. Gamla kloakkin, sum var her, er langt síðani tikin burtur av brimi. Tekniska nevnd í Tórshavnar kommunu setti sær fyri í 2005 at reinsa allar áir og vágir komandi fimm árini.
- Ætlanin er, at børn aftur kunnu spæla ekkaleys í áunum og fram við strendurnar. Sum støðan var, so fleyt alt í mannatrekki, og kloakkstankur var allastaðni, tú gekk fram við eini á ella í fjøruni, segði Marin Katrina í samrøðu við heimasíðuna hjá Tórshavnar kommunu í 2009.


text:
Nú skurðfjøllini stunda til, kunnu vit hyggja í orðabókina, og kanna ymsu orðini um at ganga á fjall og at fletta.
Skurðfjall merkir at fara á fjall eftir skurðseyði. Tað er tann seyður, sum skorin verður og flettur.
Fyrst varð seyðurin svævdur, so hann sovnaði og varð dripin. Soleiðis varð gjørt fyrr. Í dag skjóta tey flestu seyðin, sum skal flettast. So verður hann svævdur.
Aftaná ber til at spyrja bóndan, hvussu skurðurin royndist, ella hvussu skarðst.
Eisini verður sagt at slakta, tá vit drepa dýr til matna. Tá kann slaktið hetta árið verða gott ella ringt.
Uppgáva
1 Finn orðið “heyst” í netorðabókini hjá Sprotanum.
2 Í hvørjari orðabók stendur orðið “heyst”?
3 Orðið stendur at hava tveir týdningar. Hvørjar?
4 Til høgru fyri orðið standa fýra tekn. Royn tey og vita, hvat tú kanst brúka tey til. Ber til at senda eitt orð til ein floksfelaga?
5 Hvussu nógvar orðabøkur eru til samans á síðuni hjá Sprotanum?


text:
Hey .
So fara vit at hugsa um leikir til í summar. Enn er onki avgjørt, men vit vóna at fara á Norðurlendska Barnasjónleikarstevnu í Klakksvík komandi summar frá 29. juni til 05. juli 2009.
Nordis Amatørteaterråd byrjaði Norðurlendsku Barnasjónleikarstevnurnar - Børn spæla fyri børnum - saman við Sveriges Amatørteaterråd í 2001 í Sødertælje og har luttóku vit á Dramaverkstaðnum við leikinum "Fremmanda gentan". Síðani tá hava vit verið á øllum stevnum uttan einari, í Finlandi 2003 í Kokkolla við leikinum "Ikki eitt orð um morð", í Svøríki 2007 í Vimmerby við "Menniskja og tey fornesku".
Í ár skal stevnan so vera í Føroyum fyri fyrstu ferð, og tað verður so sum luttakarir frá vertslandi Dramaverkstaðið luttekur....um vit fara altso.... og TAÐ hevði verðið sera spennandi .


text:
Anna Faroe er ein ung dama, men hevur rødd og útstráling sum ein fullblóðs diva.
Við einari skrá sum í stóran mun hevði løg av hennara fløgu, umframt einstøk væl vald tøkuløg, bergtók Anna vátu áskoðararnar á Vágsbø. Anna er ein ótrúliga sensuell og vøkur dama, og tað var bert, tá hon millum løgini prátaði, at tú mintist aftur, at talan var um eina unga gentu av Glyvrum og ikki eina altjóða diva.
Bólkurin hjá Annu var blandaður av serstakliga vælspælandi føroyskum tónleikarum, sum Gunnar Guttesen, James Olsen, Hjalta Joensen, Ólavi Olsen, Konni Kass og dananum Mikkel Riber á bassi. Umframt kórdamunum Onnu Mariu Olsen og Unn Patursson.
Lortveðrið sum var alla konsertina hjá Onnu Faroe spældi ivaleyst sín leiklut í at ikki fleiri áskoðarnir vóru á Vágsbøi hesa løtuna, og tað er veruliga synd, tí Anna og bólkurin leveraðu absolutt eina av betru tónleikaupplivingunum á ársins Summarfestivali.
Meðan síðstu tónarnir av hittinum Walking On Fire ljóðaðu og regndroparnir fossaðu niður á áskoðararnar, endaði ein framúr konsert. Sjálvt um líkindini vóru ring klappaðu vit tey uppaftur á pallin, og fingu einki minni enn eina heimsfrumframførslu av einum nýggjum lagi hjá Annu. Eitt lag sum boðaði frá góðum.